PLM syor lucut darjah kebesaran cemari bahasa kebangsaan

BANGI, 11 Zulkaedah 1441H, Jumaat – Persatuan Linguistik Malaysia (PLM) menyokong penuh usaha untuk meminda Akta Dewan Bahasa dan Pustaka (DBP) bagi memberi lebih kuasa kepada badan berkanun itu melaksanakan penguatkuasaan penggunaan bahasa kebangsaan dalam urusan bersifat rasmi.

Timbalan Presidennya, Kamalshukri Abdullah Sani berkata, sudah tiba masanya untuk era penguatkuasaan setelah lebih enam dekad DBP ‘berdakwah’ dan mendidik rakyat serta pengguna bahasa untuk bersama-sama memartabatkan bahasa rasmi negara.

Tegasnya, banyak isu yang belum selesai seperti penggunaan bahasa di sektor swasta dan awam bahkan dalam sektor kerajaan sendiri terutama pihak berkuasa tempatan di bawah Kementerian Perumahan dan Kerajaan Tempatan.

“Malah sejak beberapa tahun belakangan ini semakin menjadi-jadi rasa tidak hormat akan bahasa kebangsaan dalam keadaan bersifat rasmi atau majlis rasmi.

“Terbaharu, Timbalan Menteri Pendidikan menggunakan bahasa lain dalam keadaan berlogo rasmi kementerian seolah-olah bahasa rasmi tidak cukup untuk memahamkan rakyat negara ini yang telah lebih 60 tahun merdeka.

“Dalam keadaan rasmi, majlis rasmi kerajaan dan swasta wajar sekali hanya bahasa kebangsaan sahaja digunakan dan jika perlu untuk urusan antarabangsa hanya terjemahan bahasa Inggeris sahaja dibenarkan,” katanya dalam satu kenyataan, hari ini.

Beliau berkata, PLM turut mencadangkan supaya darjah kebesaran yang dianugerahkan ditarik balik sekiranya berlaku kebiadaban terhadap bahasa kebangsaan sama ada oleh mana-nama wakil rakyat, menteri mahupun timbalan menteri.

“Malah jika berulang lagi, gugurkan sahaja taraf kewarganegaraannya kerana jelas tidak hormat dan mencabar kedaulatan bahasa rasmi yang turut dinaungi oleh baginda sultan dan Perlembagaan Persekutuan.

“Selalunya apabila hal seumpama ini berlaku, segeralah yang berkenaan memohon maaf sebagai penyelesaian atau membuang perkara yang dipertikai daripada dipaparkan dalam media. Kemudiannya pihak lain pula akan mengulang kesilapan yang hampir sama dan akhirnya permohonan maaf yang begitu murah terus menjadi permainan di media.

“Maka ketegasan penguatkuasaan oleh DBP melalui pindaan akta yang dicadangkan amat diperlukan untuk menggerunkan sesiapa sahaja yang berhajat untuk biadab terhadap bahasa rasmi negara,” katanya.

Terdahulu, DBP menyarankan kerajaan meminda Akta DBP bagi membolehkan badan berkanun itu mempunyai kuasa untuk mengambil tindakan undang-undang termasuk ke atas pihak berkuasa tempatan (PBT) yang tidak menghormati penggunaan bahasa kebangsaan.

Pengerusi Lembaga Pengelola DBP, Prof Datuk Dr Awang Sariyan berkata, hampir semua daripada 150 PBT di seluruh negara dilihat tidak benar-benar mengutamakan bahasa Melayu malah ada yang gagal menjalankan penguatkuasaan mengikut peruntukan di bawah undang-undang kecil ditetapkan.

Menurutnya, lebih malang DBP dipersalahkan apabila papan iklan, nama bangunan, kawasan perumahan dan bandar lebih mengutamakan nama asing berbanding bahasa Melayu.


Tempahan vaksin COVID-19 lebih 108 peratus penduduk Malaysia

KUALA LUMPUR, 20 Rejab 1442H, Khamis – Vaksin COVID-19 yang ditempah Malaysia sehingga kini telah melebihi 108 peratus daripada jumlah penduduk negara, kata Timbalan Menteri Sains, Teknologi dan Inovasi Datuk Ahmad Amzad Hashim.

Sehubungan itu, beliau berkata, orang ramai tidak perlu bimbang memandangkan Program Imunisasi COVID-19 Kebangsaan yang disediakan adalah mencukupi untuk semua orang.

“Nasihat saya kepada seluruh rakyat Malaysia sekarang, sila mendaftar dengan aplikasi MySejahtera, sebab program vaksin yang kita sediakan adalah mencukupi untuk semua orang.

“Dari segi giliran… sebarang kegiatan potong barisan kita tidak benarkan, (termasuk mereka) yang tidak tergolong dalam senarai frontliners (barisan hadapan), kita tidak benarkan dan (perkara ini) boleh diadukan,” katanya.

Sementara itu, Ahmad Amzad berkata, Tenaga Nasional Berhad (TNB) juga telah memberi jaminan tidak akan berlaku gangguan bekalan elektrik yang boleh memberi kesan kepada penyimpanan vaksin COVID-19, terutamanya Pfizer-BioNTech, yang memerlukan suhu -70 darjah Celcius.

Beliau berkata, perbincangan dengan TNB telah dijalankan pada minggu lepas bagi memastikan mereka mempunyai pelan gantian supaya tidak berlaku gangguan kepada bekalan elektrik.

“Kita tidak mahu apa yang berlaku di Jepun, yang mana saya difahamkan 1,000 dos (vaksin) terpaksa dibuang begitu sahaja disebabkan pada hujung minggu lepas tiba-tiba bekalan elektrik terputus. Maka semua ini telah diambil kira dan insya-Allah, kita harap perkara itu tidak berlaku dan kita telah mengambil langkah yang perlu.

TNB telah memberikan senarai khusus nama pegawai yang akan ditugaskan di setiap tempat sekiranya berlaku apa-apa gangguan dari segi bekalan,” katanya. – Bernama


PasLeak: Hubungan UMNO-PAS makin keruh

Oleh: Zuhayati Yazid

BANGI, 26 Ramadan 1443H, Khamis – Dokumen minit mesyuarat, PasLeak yang didakwa mengandungi perancangan sulit untuk menjatuhkan pemimpin UMNO, dilihat semakin mengeruhkan keadaan.

Penganalisis politik, Prof Dr Jeniri Amir berkata, di sebalik isu berkenaan, ia sudah menggambarkan pendirian UMNO yang sebenar.

“Saya melihat pergolakan tersebut bukan hanya mengeruhkan keadaan kedua-dua parti utama negara, sebaliknya mencetuskan ketegangan dari sudut hubungan yang tidak membawa kebaikan.

“Saya fikir apa yang kita nampak adalah UMNO dan Barisan Nasional tidak mahu lagi bekerjasama dengan PAS.

“Sedangkan perkara ini sengaja dicetus dan kesannya menyebabkan ada pihak yang terluka sehingga menyebabkan hubungan tersebut sukar dipulihkan,” katanya ketika dihubungi Ismaweb.net, hari ini.

Mengulas lanjut Jeniri berkata, perkara tersebut sangat merugikan di pihak tertentu memandangkan keaslian dokumen berkenaan masih diragui.

Selain itu katanya, UMNO kini optimis mampu berdiri solo tanpa memerlukan sokongan daripada parti-parti lain sedangkan gabungan kedua-dua parti Melayu itu adalah gabungan kuat.

“Mungkin bagi mereka soal penyatuan sudah tidak relavan dalam konteks kejar kuasa walaupun sebenarnya lebih manfaat sekiranya PAS dan UMNO bergabung,” tegasnya.

Terdahulu, tular di media sosial beberapa dokumen, yang mendakwa terdapat perancangan rapi untuk mempercepatkan hukuman mahkamah terhadap beberapa pemimpin kanan UMNO.

Antara nama yang disebut sebagai ‘perancang utama’ dalam dokumen itu ialah Naib Presiden PAS, Datuk Seri Ahmad Samsuri Mokhtar, dan Setiausaha Agung PAS, Datuk Seri Takiyuddin Hassan, yang dikatakan mengadakan pertemuan dengan pemimpin parti politik lain.

Antara pemimpin itu ialah Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Mohamed Azmin Ali diikuti Pengerusi Parti Pejuang Tanah Air (Pejuang), Tun Dr Mahathir Mohamad, Setiausaha Agung Bersatu, Datuk Seri Hamzah Zainudin dan Bendahari Agung BN, Datuk Seri Hishammuddin Tun Hussein.


Polis sahkan kes kematian di satu pusat mengundi di Muar

MUAR, 9 Syaaban 1443H, Sabtu – Polis mengesahkan satu kematian membabitkan seorang lelaki warga emas di satu pusat mengundi Pilihan Raya Negeri (PRN) Johor, di sini hari ini.

Ketua Polis Daerah Muar ACP Zaharudin Rasip berkata siasatan awal mendapati lelaki tempatan berusia 78 tahun itu rebah secara tiba-tiba dan tidak sedarkan diri di tempat kejadian sebelum kematiannya disahkan oleh pegawai perubatan yang hadir.

“Siasatan dijalankan setakat ini mendapati kematian lelaki itu tidak melibatkan sebarang unsur jenayah dan si mati telah dibawa ke hospital untuk tindakan lanjut,” katanya dalam kenyataan hari ini.

Zaharudin berkata kes itu diklasifikasikan sebagai mati mengejut dan polis sedang menjalankan siasatan lanjut bagi mengenal pasti punca kematian.

Beliau menyeru orang ramai supaya tidak menyebarkan sebarang isu sensitif berhubung kejadian itu di saluran media sebelum mendapat kenyataan rasmi daripada polis.

Katanya, ia bagi mengelak sebarang salah anggap dan spekulasi negatif yang boleh mendatangkan kegusaran dalam kalangan masyarakat. – Bernama


Gempa 7.4 magnitud gegar timur Indonesia

JAKARTA, 9 Jamadilawal 1443H, Selasa – Gempa bumi kuat berukuran 7.4 magnitud menggegarkan wilayah timur Indonesia hari ini, sehingga mencetuskan amaran tsunami, menurut jabatan kaji cuaca.

Bagaimanapun, tiada maklumat segera dikeluarkan mengenai sebarang kemalangan jiwa dan kerosakan.

Amaran tsunami dikeluarkan untuk kawasan Maluku, Nusa Tenggara Timur, Nusa Tenggara Barat dan Sulawesi Selatan selepas gempa melanda 112 kilometer pada kedalaman 12km di bahagian timur Flores.

Penyiasatan Geologi AS berkata, gempa itu melanda wilayah berkenaan kira-kira 10.20 pagi waktu tempatan dengan kekuatan 7.3 magnitud.

Gegaran susulan berukuran 5.6 magnitud dilaporkan melanda Larantuka selepas gempa pertama, kata agensi Indonesia.

“Ia terasa seperti ombak, naik dan turut,” kata seorang penduduk Larantuka, Zacharias Gentana Keranz.

Ketua Agensi Mitigasi Bencana Flores Timur di Larantuka, Alfons Hada Betan berkata, tiada laporan segera mengenai kerosakan dilaporkan, dan gempa dirasai selama beberapa minit.

Pengguna media sosial di Indonesia mendakwa bahawa gegaran itu turut dirasai kuat di Makassar, Sulawesi Selatan.

Pusat Amaran Tsunami Pasifik yang berpangkalan di AS berkata, berdasarkan parameter awal gempa bumi, gelombang tsunami berbahaya mungkin berlaku untuk pantai yang terletak dalam jarak 1,000 kilometer dari pusat gempa.

Justeru, agensi meteorologi mengingatkan orang ramai supaya menjauhi kawasan pantai dan memaklumkan amaran tsunami akan ditarik balik sekurang-kurangnya dua jam selepas dikeluarkan.- Agensi


Anwar tiba di Istana Negara

KUALA LUMPUR, 25 Safar 1442H, Selasa – Ketua Pembangkang, Datuk Seri Anwar Ibrahim tiba di Istana Negara di sini pagi ini.

Sebuah kereta berwarna hitam yang membawa Anwar dilihat memasuki Istana Negara pada 10.25 pagi melalui Pintu 2 Istana Negara.

Perkara itu disahkan seorang pegawai Anwar.

Kehadiran Anwar yang juga Ahli Parlimen Port Dickson dinantikan pengamal media yang telah berkumpul di sekitar pintu utama Istana Negara sejak 8 pagi lagi.

Baru-baru ini Anwar dilaporkan berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memperkenankan untuk beliau menghadap baginda hari ini.

Pada 23 September lalu, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada ahli Parlimen untuk mengambil alih tampuk pemerintahan negara. – Bernama


Denggi: KKM keluarkan 3,453 kompaun bernilai lebih RM1.7 juta

BANGI, 3 Jamadilawal 1445H, Jumaat – Sejumlah 3,453 kompaun bernilai lebih RM1.7 juta dikeluarkan Kementerian Kesihatan (KKM) bagi tujuan pencegahan dan kawalan penyakit demam denggi pada Oktober.

Ketua Pengarah Kesihatan, Datuk Dr Muhammad Radzi Abu Hassan berkata, jumlah itu adalah hasil dan tindakan penguatkuasaan undang-undang kesihatan awam yang diambil KKM setakat bulan lalu.

Beliau berkata, sejumlah 385 kes telah didaftar untuk tindakan mahkamah dan 137 kes disabitkan kesalahan di mahkamah dengan jumlah denda RM262,160 melalui tindakan penguatkuasaan Akta Pemusnahan Serangga Pembawa Penyakit (APSPP) 1975.

“Melalui penguatkuasaan Peraturan-Peraturan Kawalan Hasil Tembakau (PPKHT) 2004, daripada 22,361 premis yang dilawati, sejumlah 10,051 notis kesalahan dikeluarkan.

“Sebanyak 6,290 kompaun telah ditawarkan dengan nilai tawaran berjumlah RM1,457,300,” katanya dalam kenyataan, hari ini.

Dr Muhammad Radzi turut memaklumkan, KKM telah memeriksa 6,273 premis makanan bagi tindakan penguatkuasaan Akta Makanan 1983.

“Jumlah premis makanan yang diberi perintah penutupan sementara di bawah Seksyen 11 Akta Makanan 1983 adalah 163 premis iaitu 2.60 peratus daripada keseluruhan premis makanan yang diperiksa.

“Tindakan penutupan sementara premis makanan yang dikuatkuasakan oleh Kementerian Kesihatan Malaysia adalah sebagai suatu langkah menjamin kebersihan premis serta makanan yang dihidangkan,” katanya.

Beliau berkata, tindakan penguatkuasaan adalah pilihan terakhir yang diambil oleh KKM, selaras usaha meningkatkan mutu perkhidmatan untuk kesejahteraan penduduk Malaysia.

“Orang ramai serta semua pihak adalah diminta untuk menjalankan tugas dan tanggungjawab masing-masing agar keberkesanan pelaksanaan aktiviti kesihatan mencapai tahap optimum,” katanya.


Kampung Iboi banjir lagi

BALING, 9 Rabiulakhir 1444H, Jumaat – Penduduk di Kampung Iboi sekali lagi dikejutkan dengan kejadian banjir kilat di mana kali ini beberapa buah rumah penduduk dinaiki air kira-kira jam 7 malam tadi.

Ketua Kampung Iboi, Nor Mohamad Che Hussain, berkata, dalam tempoh hampir dua bulan selepas banjir kali ketiga yang melanda kawasan tersebut pada 8 September lalu, kini kejadian sama berulang lagi.

“Hujan lebat mula sekitar jam 4.30 petang tadi, kira-kira jam 7 malam, air mula masuk ke rumah penduduk kampung dan penduduk yang terjejas mula dipindahkan ke pusat pemindahan sementara (PPS).

“PPS dipindahkan ke lokasi lain, sebelum ini di Dewan Terbuka Kampung Padang Empang, tapi ada kejadian haiwan liar menceroboh masuk ke kawasan PPS dan melanggar khemah mangsa,” katanya ketika dihubungi Bernama hari ini.

Menurutnya, lokasi PPS baharu kini lebih selamat kerana ada dinding di kawasan sekeliling bagi mengelakkan kejadian sama berulang.

Sementara itu, Pegawai Angkatan Pertahanan Awam (APM) Daerah Baling, Leftanan Pertahanan Awam (PA), Mohd Faizol Ab Aziz, ketika dihubungi, memaklumkan, sekurang-kurangnya 15 keluarga membabitkan kira-kira 100 mangsa dipindahkan ke PPS Dewan Surau Ittifaqiyah, Kampung Iboi.

“PPS terbabit dibuka pada jam 8.30 malam tadi dan usaha memindahkan mangsa yang terjejas masih dijalankan…jumlah mangsa banjir mungkin bertambah dan proses bancian masih berjalan,” katanya.

Menurutnya, hujan lebat di sekitar daerah Baling menyebabkan air Sungai Kupang melimpah ke tebing di Kampung Padang Empang dan Kampung Iboi.

“Sehingga jam 10 malam tadi, hujan masih lebat dan air banjir masih belum surut manakala paras air sungai dalam keadaan berjaga-jaga,” katanya.

Sebelum ini, media melaporkan kira-kira 130 mangsa daripada 37 keluarga di Mukim Baling dan Kupang, terjejas akibat banjir kilat yang melanda buat kali ketiga pada 8 September lalu selepas tragedi banjir aliran puing yang meragut tiga nyawa termasuk seorang warga emas dan ibu hamil empat bulan, 4 Julai lalu.

Kejadian banjir kilat kedua dilaporkan berlaku pada 28 Julai lalu, namun tiada kehilangan nyawa berlaku. – Bernama


Bantuan khas Bernas RM10 juta diagih mulai Januari

BANGI, 7 Jamadilakhir 1444H, Sabtu – Lebih 20,000 pesawah di Kelantan, Terengganu dan Pahang akan menerima manfaat daripada Sumbangan Bantuan Khas Padiberas Nasional Berhad (Bernas) sebanyak RM250.

Menteri Pertanian dan Keterjaminan Makanan (MAFS), Mohamad Sabu berkata, bantuan berjumlah RM10 juta berkenaan akan disalurkan secara berperingkat selewat-lewatnya hingga 16 Januari ini.

Beliau berkata, kementerian dan beberapa agensi di bawahnya sedang memuktamadkan senarai nama dan nombor akaun pesawah di ketiga-tiga negeri bagi memastikan proses penyaluran bantuan berjalan lancar.

“Seramai 20,598 pesawah akan menerima manfaat daripada sumbangan BERNAS ini berjumlah RM250 bagi setiap pesawah.

“Manakala pesawah di negeri-negeri lain akan menerima apabila baki bantuan khas BERNAS berjumlah RM50 juta disalurkan.” katanya dalam satu kenyataan, hari ini.

Awal bulan lalu, Bernas bersetuju dengan permintaan Perdana Menteri, Datuk Seri Anwar Ibrahim supaya disediakan peruntukan sebanyak RM60 juta bagi membantu pesawah di seluruh negara.

Anwar berkata, pemberian sumbangan khas itu dibuat untuk kepentingan rakyat dan pesawah miskin termasuk di Kedah.

Namun, ia bukan bertujuan merobohkan empayar perniagaan Tan Sri Syed Mokhtar Al-Bukhary.


Thailand tetap peraturan baharu mohon jadi warganegara

BANGKOK, 9 Jamadilakhir 1443H, Rabu – Permohonan menjadi warganegara Thailand kini lebih sukar dan mahal.

Timbalan jurucakap kerajaan, Rachada Dhnadirek berkata kabinet pada Selasa meluluskan peraturan baharu terhadap warga asing yang memohon kewarganegaraan, perlu lulus ujian bahasa Thai yang ditetapkan jawatankuasa kecil.

Pemohon perlu mengemukakan sijil yang dikeluarkan Kementerian Pendidikan sebagai bukti mereka mendapat pendidikan sekurang-kurangnya di sekolah rendah di Thailand, katanya.

Di bawah peraturan sebelum ini, pemohon dikehendaki “mempunyai pengetahuan berbahasa Thai”.

Sementara itu, beliau berkata kabinet bersetuju menggandakan yuran permohonan bagi kategori dewasa daripada 5,000 baht kepada 10,000 baht.

“Yuran permohonan bagi kanak-kanak turut meningkat daripada 2,500 baht kepada 5,000 baht,” katanya.

Antara kelebihan memiliki kewarganegaraan Thai termasuk memiliki harta, bekerja tanpa permit kerja dan visa serta memiliki saham dalam syarikat Thailand. – Bernama


Negara Arab tolak pelan Israel halau rakyat Palestin dari kediaman

BAITULMAQDIS, 27 Ramadan 1442H, Ahad – Arab Saudi mengecam sekeras-kerasnya rancangan Israel untuk mengusir keluarga Palestin dari kediaman mereka di Baitulmaqdis, di tengah-tengah keganasan yang meningkat di bandar itu.

Kementerian Luar Arab Saudi berkata, negara itu turut menolak rancangan Israel memaksa penduduk Palestin untuk menerima kedaulatan negara penjajah itu.

Semalam, Israel meningkatkan kawalan setelah satu pertempuran berlaku pada malam Jumaat yang mengakibatkan lebih daripada 200 penduduk Palestin tercedera.

Dalam kejadian, polis Israel melepaskan tembakan peluru getah, gas pemedih mata dan bom tangan ke arah penduduk Palestin di dalam Masjid al-Aqsa, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Bukan itu sahaja, Emiriah Arab Bersatu (UAE) yang melakukan hubungan normalisasi dengan Israel pada tahun lalu turut mengutuk pengusiran terancang ke atas rakyat Palestin.

Menteri Luar Negerinya, Khalifa Al-Marar mendesak pihak berwajib Israel bertanggungjawab memastikan perlindungan diberi kepada rakyat Palestin, membenarkan kebebasan menunaikan ibadat serta mencegah tindakan yang melanggar kesucian Masjid al-Aqsa.

Senada dengannya, Oman turut menegaskan pendiriannya menyokong penubuhan sebuah negara Palestin yang merdeka pada 1967 dengan Baitulmaqdis Timur sebagai ibu negaranya. – Agensi


Kapal Tentera Laut China sertai LIMA’23

LANGKAWI, 4 Zulkaedah 1444H, Khamis – Kapal Zhanjiang Tentera Laut China tiba di perairan Langkawi pada Isnin untuk menyertai Pameran Maritim dan Aeroangkasa Antarabangsa Langkawi (LIMA’23) edisi ke-16.

Zhanjiang, iaitu kapal pemusnah peluru berpandu model baharu yang dibangunkan oleh China, berlepas dari pelabuhan tentera di Zhanjiang, China pada 16 Mei dan belayar melalui Laut China Selatan, Selat Singapura dan Selat Melaka, sebelum tiba di Langkawi.

Ketibaan kapal itu kira-kira pukul 3 petang pada Isnin disambut oleh kapal Tentera Laut Diraja Malaysia (TLDM), di perairan Langkawi.

Menurut kapten kapal Zhanjiang, Wei Qiang, pihaknya berharap penyertaan dalam LIMA’23 dapat memperkukuh interaksi serta meningkatkan persefahaman dengan tentera laut dari negara-negara lain dan menunjukkan imej baik tentera laut China. -Bernama


Puad dakwa sudah tahu nama 10 ‘warlord’ UMNO sertai PN

BANGI, 25 Zulkaedah 1444H, Rabu – Datuk Dr Mohd Puad Zarkashi mendakwa sudah mengetahui nama bekas ‘panglima perang’ UMNO yang bakal menyertai Perikatan Nasional (PN).

Menerusi hantaran di Facebook, beliau mendakwa, salah seorang daripada ahli tersebut hanya berani di belakang dan bukan bertaraf ‘panglima’.

“Sebenarnya kita sudah tahu siapa orang yang bakal dikutip itu.

“Seorang darinya bukan bertaraf panglima pun tetapi ‘pendekar mustar’ dari Selatan. Cuma berani dari belakang,” dakwanya.

Puad turut mengulas mengenai Datuk Seri Hamzah Zainudin yang mempunyai rekod memujuk ahli parti lain untuk menyertainya.

“Menurut Hamzah Zainuddin 10 ‘panglima perang’ termasuk nama besar yang tersisih dari UMNO akan menyertai PN.

“Kalau Hamzah yang cakap kita percaya. Dia ada rekod pusingkan orang. Seorang ADUN DAP Perak pun boleh pusing,” dakwanya.

Sebelum ini, PN berkata pihaknya akan mengumumkan senarai nama 10 ‘panglima perang’ atau ‘warlord’ daripada UMNO yang menyertai komponen dalam gabungan itu tidak lama lagi.

Hamzah yang juga Setiausaha Agung PN memaklumkan, pengumuman itu akan dibuat dalam program yang diaturkan oleh mereka.

Senarai nama 10 ahli tersebut masih belum diumumkan sehingga sekarang.


PRK Chini medan ujian Muafakat Nasional

PEKAN, 11 Zulkaedah 1441H, Jumaat – Pilihan Raya Kecil (PRK) Dewan Undangan Negeri (DUN) Chini menjadi medan ujian jentera Muafakat Nasional (MN) beroperasi sebagai sebahagian daripada jentera Perikatan Nasional (PN) bagi menghadapi Pilihan Raya Umum ke-15 (PRU15) nanti.

Setiausaha Agung Barisan Nasional (BN), Tan Sri Annuar Musa berkata bagaimanapun dalam PRK itu ‘enjin utama MN’ masih digunakan sebagai teras gerakan jentera pilihan raya di DUN berkenaan.

“Sebelum pembentukan PN lagi, UMNO dan PAS telah ada perjanjian persefahaman (MoU) dan piagam yang diguna pakai sebagai teras agenda perjuangan secara bersama. Apabila ada PRK, kita praktikkan apa yang telah dirancang sebelum ini.

“Sekarang apabila ada PRK pertama selepas pembentukan PN, senario agak berbeza, namun kita mengekalkan MN sebagai platfom kerjasama dan pada masa kita juga sebahagian PN dan kerajaan itu sendiri,” katanya selepas mengadakan lawatan di Felda Chini 4, dekat sini, hari ini.

Pada masa yang sama, katanya, MN akan mengadakan pertemuan dengan kesemua pengerusi badan perhubungan, timbalan pengerusi badan perhubungan dan setiausaha perhubungan kedua-dua parti, semua negeri di ibu negara, Ahad ini, sebagai persiapan menghadapi PRU15.

Pertemuan itu bagi membolehkan satu sesi taklimat secara terperinci diadakan tentang platform kerjasama dan pembentukan jawatankuasa penyelaras dan jawatankuasa pelaksana di peringkat negeri dan peringkat Parlimen melibatkan dua parti itu.

“Kita hendak memformalkan perkara ini di semua kawasan pilihan raya. UMNO dan PAS setuju untuk ambil pendekatan proaktif ini dari sudut gerak jentera pilihan raya secara bersama untuk tentukan program dan aktiviti persiapan pilihan raya di setiap kawasan Parlimen,” katanya. – Bernama


NUTP bantah saringan COVID-19 di sekolah, cadang uji di rumah

KUALA LUMPUR, 27 Rabiulakhir 1443H, Khamis – Kesatuan Perkhidmatan Perguruan Kebangsaan (NUTP) membantah pelaksanaaan ujian saringan COVID-19 kepada murid sekolah rendah pada setiap Rabu yang bermula semalam.

Setiausaha Agung NUTP Wang Heng Suan dalam satu kenyataan hari ini berkata kesatuan sebaliknya mencadangkan agar ujian saringan COVID-19 kepada murid itu dijalankan sendiri oleh ibu bapa di rumah.

Beliau berkata ia berikutan pihaknya menerima rungutan daripada para guru yang memaklumkan bahawa tindakan itu amat berbahaya dan mendatangkan risiko tinggi kepada mereka.

“Ini kerana guru tidak diberi sebarang perlindungan seperti peralatan perlindungan diri (PPE), sarung tangan, pelindung muka dan sebagainya, manakala murid pula tidak mampu untuk menjalankan sendiri ujian tersebut,” katanya.

Menjelaskan lebih lanjut Wang berkata sehari sebelum ujian, pihak sekolah boleh memaklumkan kepada ibu bapa murid yang terpilih untuk menjalankan ujian saringan di rumah dan dibekalkan kit ujian kendiri.

Katanya ibu bapa kemudian mengemukakan keputusan ujian dengan memuat naik gambar berkenaan kepada guru kelas masing-masing.

“Jika keputusan adalah negatif, murid boleh hadir ke sekolah pada hari tersebut, tetapi jika sebaliknya murid perlu dikuarantin di rumah,” katanya.

Menurut Wang cara ini dapat mengelakkan berlakunya penularan jangkitan kepada guru dan warga sekolah sehingga sekolah perlu ditutup jika ada murid yang positif COVID-19.

Beliau berkata NUTP amat berharap Kementerian Pendidikan (KPM) dapat mengubah prosedur operasi standard (SOP) demi keselamatan dan kesihatan murid, guru serta warga sekolah lain.

Terdahulu, KPM menerusi kenyataan pada 27 November lepas menetapkan pelaksanaan 10 peratus sampel saringan COVID-19 secara mingguan dengan kaedah penggiliran, selaras Strategi Pengujian COVID-19 Kebangsaan yang ditetapkan Kementerian Kesihatan (KKM).

Menurut KPM pelaksanaan saringan bergilir untuk murid itu perlu dilaksanakan setiap Rabu, pada hari persekolahan.

KPM juga membekalkan kit ujian kendiri COVID-19 ke sekolah rendah bagi memastikan ujian saringan ini dapat dilaksanakan mengikut tatacara pelaksanaan ujian kendiri COVID-19 yang terkandung dalam Garis Panduan Pengurusan dan Pengoperasian Sekolah 3.0. – Bernama


Kerajaan bincang senarai hitam pelajar jual Peranti Siswa

KUALA LUMPUR, 29 Rabiulawal 1444H, Rabu – Perdana Menteri, Datuk Seri Ismail Sabri Yaakob berkata, kerajaan belum melakukan perbincangan untuk menyenaraihitam pelajar yang bertindak menjual PerantiSiswa Keluarga Malaysia.

Bagaimanapun, katanya, perkara itu akan dibincangkan pihak Kementerian Pengajian Tinggi (KPT) dan Kementerian Komunikasi dan Multimedia (K-KOMM).

Pada masa sama, beliau merayu para pelajar yang mendapat PerantiSiswa menerusi Program PerantiSiswa Keluarga Malaysia agar tidak menjual peralatan berkenaan.

“Niat kerajaan dengan mengadakan program ini adalah untuk menolong pelajar-pelajar golongan B40 untuk mendapatkan peranti bagi memudahkan pembelajaran mereka di pusat pengajian tinggi.

“Dulu Menteri Komunikasi dan Komunikasi menyatakan kebimbangan inilah (isu jual peranti), dulu kita kata pinjam selepas tamat belajar pulang balik, tentulah mereka tak jual sebab pinjam.

“Tapi bila kita bagi terus, tujuan kerajaan baik maknanya hak dia, niat kita baik untuk memudahkan mereka belajar,” katanya selepas merasmikan Media City Angkasapuri hari ini.

Semalam, Menteri Komunikasi dan Multimedia, Tan Sri Annuar Musa mendedahkan 14 kes penjualan semula PerantiSiswa dikesan di seluruh negara dan pemantauan terhadap perkara itu sedang dilakukan Kementerian Perdagangan Dalam Negeri dan Hal Ehwal Pengguna (KPDNHEP).

Tindakan tegas akan dikenakan terhadap individu yang menjual semula PerantiSiswa itu.

Dalam iklan yang tular di media sosial, peranti itu dipercayai mahu dijual pada harga antara RM800 hingga RM1,000 dengan kondisi baik atau bermaksud produk baharu.

Lebih dikesali apabila alasan di sebalik ingin menjual produk itu adalah kerana sudah memiliki gajet lain, termasuk mahu bertukar kepada iPad.


JPJ kuat kuasa 7 kesalahan tak dibenar kompaun

KAJANG, 28 Ramadan 1444H,  Rabu – Jabatan Pengangkutan Jalan (JPJ) menguatkuasakan tujuh kesalahan yang tidak dibenarkan untuk dikompaun sempena sambutan Aidilfitri tahun ini.

Timbalan Menteri Pengangkutan, Datuk Hasbi Habibollah berkata, kesalahan tersebut membabitkan memotong barisan, memotong di garisan berkembar, tidak mematuhi isyarat lampu merah, memandu melebihi had laju dan menggunakan telefon bimbit semasa memandu.

Selain itu, kesalahan lain adalah tidak memakai tali pinggang atau topi keledar dan memandu di lorong kecemasan.

“Turut dikuatkuasakan ialah Perintah Larangan Pemanduan Kenderaan Barangan di jalan raya iaitu pada dua hari sebelum perayaan iaitu 20 dan 21 April serta dua hari selepas perayaan iaitu pada 24 dan 25 April, bertujuan mengelakkan risiko berlakunya nahas di jalan raya akibat percampuran aliran trafik antara kenderaan berat dengan kenderaan ringan selain untuk mengelakkan kesesakan lalu lintas, “katanya.

Beliau berkata demikian pada sidang media selepas program keselamatan jalan raya sempena sambutan Aidilfitri di gerai juadah Ramadan Taman Prima Saujana, di sini, semalam.

Sementara itu, Hasbi berkata, seramai 2,000 anggota penguat kuasa JPJ terlibat dalam Ops Bersepadu yang bermula hari ini sehingga 27 April ini bersempena sambutan Aidilfitri dengan pendekatan operasi memfokuskan kepada 76 lokasi black spot di jalan persekutuan yang menjadi antara kawasan yang mempunyai kadar kemalangan tertinggi.

Beliau berkata, selain itu, pendekatan menerusi strategi covert dan overt termasuk penggunaan dron di lokasi tertentu bagi memantau dan merakam etika pemanduan yang tidak selamat oleh pemandu serta pelanggaran peraturan kesalahan jalan raya, turut akan dilaksanakan JPJ.

Katanya, antara penguatkuasaan lain yang dilaksanakan adalah dengan melakukan penyamaran sebagai penumpang bas ekspres, pemantauan dan penguatkuasaan di jajaran black spot kemalangan, pelaksanaan persepsi ditangkap melakukan kesalahan (POBC) dan Ops Khas Motosikal.

“JPJ juga mengadakan Pra Ops Hari Raya bermula 14 April hingga semalam yang melibatkan pemeriksaan bas di 76 buah depoh dan 28 terminal bas utama di seluruh negara bagi memastikan bas sentiasa berada dalam keadaan road worthiness serta melakukan pemeriksaan mengejut di Stesen Penguatkuasa, Hentian Rehat dan Rawat serta Hentian Sebelah di lebuhraya seluruh negara,” katanya.

Sementara itu, Ketua Pengarah JPJ, Datuk Zailani Hashim yang turut hadir pada program berkenaan, berkata keanggotaan dalam Ops Bersepadu akan ditambah mengikut keperluan dan boleh mencecah sehingga 2,300 hingga 2,500 anggota.-  Bernama


Sultan Negeri ketua agama ada kuasa eksekutif: PPMM

PERKARA XLVIII Bahagian Kedua Undang-Undang Tubuh Negeri Selangor menyatakan Sultan Selangor adalah Ketua Agama Islam Negeri.

Perkara L Bahagian Kedua Undang-Undang Tubuh Negeri Selangor memperuntukkan Sultan memiliki kuasa eksekutif Negeri Selangor, melainkan diperuntukkan selainnya oleh Perlembagaan Persekutuan dan Undang-Undang Tubuh Negeri Selangor.

Oleh itu, Sultan Selangor bukan sahaja Ketua Agama Islam Negeri Selangor tetapi juga ketua eksekutif dalam Negeri Selangor.

Dalam konteks ini, Perlembagaan Persekutuan melalui Perkara 11(4) memberikan kuasa kepada negeri menggubal undang-undang kawalan dan sekatan pengembangan agama bukan Islam dalam kalangan orang Islam, yang termasuk menggunakan kalimah Allah bagi merujuk kepada agama bukan Islam.

Oleh itu, Sultan Selangor mempunyai kuasa sepenuhnya mengeluarkan pandangan baginda tersebut.

Malah, bagi menjaga kemuliaan agama Islam serta memelihara syiar Islam ia adalah tanggungjawab baginda. Bertitik tolak dari inilah baginda menzahirkan titah tersebut.

Kuasa Persekutuan adalah berkaitan dengan penerbitan, keselamatan dan keharmonian.

Tetapi, apabila ia berkait dengan agama Islam, Sultan memainkan peranan yang sangat besar.

Persatuan Peguam Peguam Muslim Malaysia (PPMM) mengalu-alukan pandangan DYMM Sultan Selangor dan menjunjung kasih kepada baginda.

Begitu juga PPMM menjunjung kasih titah Sultan Johor baru-baru ini.

PPMM merayu baginda Sultan-Sultan yang lain juga tampil menzahirkan titah baginda.

Tidak timbul isu kes tersebut di mahkamah sivil atau syariah, selagi ianya ada berkait dengan agama Islam peranan ketua agama negeri sangat didambakan oleh rakyat.

Both Muslims and Non Muslims should live in peace and harmony.

Saling hormat-menghormati antara satu sama lain. Hak menganut dan mengamalkan agama seseorang itu dijamin Perlembagaan Persekutuan.

Oleh itu, perlu berbalik kepada keputusan terdahulu yg meneliti samada penggunaan kalimah Allah itu adalah ‘integral part of the religion of Christianity’ atau tidak.

Mahkamah terdahulu mendapati ianya bukan ‘integral part’ kerana orang Kristian masih boleh bersembahyang tanpa menggunakan kalimah Allah tersebut.

Datuk Zainul Rijal Abu Bakar
Presiden PPMM
Timbalan Pengerusi PEMBELA


Polis cari Loh Kee Hoe, dalang pembikinan 2 video promosi judi

KUALA LUMPUR, 5 Ramadan 1442H, Sabtu – Polis sedang mengesan seorang lelaki yang dipercayai dalang sebenar pembikinan dua video Hari Raya Aidilfitri, yang mempromosi iklan perjudian secara dalam talian.

Lelaki yang kini dicari polis itu dikenali sebagai Loh Kee Hoe, 35, dan beralamat di Kuala Lumpur dan dia dikehendaki bagi membantu siasatan mengikut Seksyen 504 Kanun Keseksaan, Seksyen 233 Akta Komunikasi dan Multimedia dan Seksyen 4(1) (g) Akta Rumah Judi Terbuka 1953.

Ketua Polis Daerah Dang Wangi ACP Mohamad Zainal Abdullah berkata, lelaki terbabit dipercayai terlibat dalam mengarah pembikinan dua video mempromosi perjudian secara dalam talian, yang tular di media sosial.

“Selain itu, polis juga sedang mengesan seorang lelaki dan wanita yang merupakan dua pelakon video kedua yang tular itu, untuk membantu siasatan kes ini,” katanya pada dalam sidang media di Ibu Pejabat Polis Daerah Dang Wangi, di sini, hari ini.

Polis turut mengesahkan video pertama dan kedua iklan promosi judi itu adalah daripada produksi yang sama, dan walaupun pelakonnya berbeza polis percaya mereka mengenali antara satu sama lain, dan siasatan polis mendapati pelakon video itu dibayar RM180 seorang.

Beliau berkata, video pertama yang tular semalam dan video kedua yang mula tular pagi ini, jelas sengaja dilancarkan pada bulan Ramadan sekali gus mencemarkan imej Islam dan bulan puasa.

Sehubungan itu, Mohamad Zainal menasihatkan orang ramai agar tidak berkongsi video-video yang salah di sisi undang-undang, dan meminta mereka yang mempunyai maklumat agar menghubungi pegawai penyiasat ASP Zairil Hazly Zulkifli di talian 017-4589997 atau balai polis berhampiran.

“Apa-apa kegiatan yang mempromosi judi adalah satu kesalahan,” katanya sambil memberitahu polis percaya mereka yang di sebalik pembikinan video itu adalah penganjur judi dalam talian di negara ini.

Mohamad Zainal berkata, lapan individu ditahan semalam bagi membantu siasatan kes itu dengan dua daripada mereka iaitu pengarah produksi dan jurukamera video berkenaan, direman sehingga 21 April, manakala enam lagi yang merupakan pelakon dalam video pertama dibebaskan.

Timbalan Ketua Polis Negara Datuk Seri Acryl Sani Abdullah Sani dalam kenyataan media hari ini berkata, lima lelaki dan tiga wanita ditahan kerana disyaki terlibat dalam penggambaran sebuah video yang mempromosikan perjudian secara dalam talian, yang tular di media sosial sejak semalam sehingga membangkitkan kemarahan orang ramai.

Kesemua individu yang ditahan itu dipercayai terlibat sebagai pelakon, ejen artis, juruvideo, jurukamera, penerbit, pengarah penggambaran video berkenaan.

Sementara itu, ditanya mengenai kes selebriti terkenal Neelofa yang didakwa melanggar prosedur operasi standard (SOP) Perintah Kawalan Pergerakan ketika majlis perkahwinannya, Mohamad Zainal berkata siasatan hampir lengkap. – Bernama


BERJASA turun padang bantu mangsa banjir buat kali ke-4

SEREMBAN, 26 Rabiulawal 1442H, Khamis – Barisan Jemaah Islamiah Se-Malaysia (BERJASA) Negeri Sembilan hari ini buat kali keempat, meneruskan usaha membantu mangsa yang terjejas akibat banjir kilat dengan menyerahkan bantuan keperluan asas beserta wang tunai.

Penyampaian sumbangan diketuai oleh Pengerusi Jawatankuasanya, Ustaz Haji Zamani Ibrahim bersama penggerak-penggerak BERJASA Negeri Sembilan.

Sedikit kelainan dan istimewa pada penyerahan bantuan kali ini adalah sumbangan yang diberikan menepati keperluan mangsa banjir seperti mesin basuh, periuk nasi, seterika, tilam, bantal dan lain-lain.

“Kali pertama dan kedua BERJASA turun untuk membantu membersihkan dan menghulurkan sumbangan kepada mangsa mangsa banjir.

“Kali yang ketiga, BERJASA turun untuk bertemu mangsa banjir dan mendapatkan senarai keperluan yang sangat terdesak dan kali ini BERJASA memberikan sumbangan yang menepati keperluan mangsa.

“Semoga mangsa banjir dapat dibantu dan seterusnya bersabar dengan ujian Allah,” kata BERJASA Negeri Sembilan dalam hantaran di Facebook.

Menerusi hantaran itu juga, salah seorang penerima sumbangan dikenali sebagai Puan Ramnah amat berterima kasih kepada BERJASA atas sumbangan yang diberikan.

“Tangisan kegembiraan mengiringi doa tanda kesyukuran tatkala menerima sumbangan sebuah mesin basuh dan lain-lain kelengkapan rumah daripada BERJASA Negeri Sembilan.

“Puan Ramnah adalah antara mangsa banjir yang paling teruk terjejas di kawasan Ampangan, Seremban,” katanya.


Henti budaya mula kerja setelah didesak rakyat

BANGI, 21 Syawal 1442H, Rabu – Pemimpin di negara ini digesa untuk menghentikan budaya memulakan sesuatu pekerjaan setelah didesak oleh rakyat.

Menyuarakan pandangan itu, Presiden Persatuan Kebajikan Darul Islah (Perkid), Ustaz Masridzi Sat berharap supaya pemimpin yang beriman di negara ini terus diberi hidayah oleh Allah SWT untuk lebih tegas selain berani menutup satu persatu pintu kemungkaran.

“Semoga perintah standard operasi prosedur (SOP) Allah SWT yang mahu tugas amar makruf nahi munkar mesti dilaksanakan serentak oleh kerajaan yang berkuasa dapat dilaksanakan sebaiknya.

“Agar bala bencana yg menimpa negara kita dapat diangkat kembali oleh Allah SWT, amin ya robbal alamin,” katanya dalam satu kenyataan.

Semalam, kerajaan memutuskan semua kilang minuman keras di seluruh negara ditutup serta-merta sepanjang tempoh perintah kawalan pergerakan (PKP) penuh.

Menteri Kanan (Keselamatan), Ismail Sabri Yaakob berkata, walaupun kebenaran beroperasi diberikan kepada kilang berasaskan makanan dan minuman, namun ia hanya untuk keperluan asas sahaja.


Pemimpin MIC bincang dengan BN berhubung agihan kerusi

BANGI, 27 Ramadan 1443H, Jumaat – Pemimpin utama MIC akan berbincang dengan kepimpinan tertinggi Barisan Nasional (BN) berhubung agihan kerusi Dewan Undangan Negeri (DUN) Perak kepada parti itu, yang berpotensi tinggi untuk menang pada Pilihan Raya Umum ke-15 (PRU15) nanti.

Presidennya Tan Sri SA Vigneswaran berkata, beliau sendiri telah bertemu dengan Pengerusi BN Datuk Seri Dr Ahmad Zahid Hamidi bagi membincangkan kewajaran penambahan kerusi DUN kepada MIC.

Sekiranya perkara itu dapat dipenuhi, maka katanya secara tidak langsung ia memberikan manfaat kepada kerajaan BN kelak.

“Kalau di Perak, untuk Parlimen saya rasa tiada. Tetapi kerusi DUN, saya secara peribadi telah berjumpa dengan Ahmad Zahid dan memberitahu beliau MIC kena juga diberikan kerusi yang boleh menang.

“Pengerusi BN memahami hasrat yang kami bawa ini kerana merasakan kehadiran pemimpin India juga adalah mustahak.

“Sekurang-kurangnya satu atau dua kerusi. Tiada guna jika kerusi yang kita dapat itu sudah dijangka akan kalah pada PRU,” katanya seperti dipetik akhbar tempatan hari ini.

Vigneswaran menjelaskan, perbincangan bersama kepimpinan BN itu akan diadakan tidak lama lagi, selewat-lewatnya selepas sambutan Hari Raya Aidilfitri.

“Kerusi yang kita minta itu, bukan buta-buta minta untuk katakan itu kerusi tradisi atau sebagainya.

“Kita mahu menang kerusi itu bukan hanya untuk MIC sahaja tetapi kena menang untuk pastikan BN terajui kerajaan Persekutuan,” katanya lagi.

Dalam pada itu, ditanya sama ada beliau akan bertanding di Parlimen Sungai Siput pada PRU akan datang, beliau memberikan gambaran berhubung perkara itu.

“MIC akan bertanding di sini (Sungai Siput), kemungkinan sayalah. Tetapi kalau saya tiada pun, orang lain akan bertandinglah,” katanya sambil mengakui parti berkenaan sudah mengenal pasti kawasan yang bakal ditandingi pada PRU15.

Bagaimanapun, menurutnya, keputusan muktamad hanya akan diambil setelah mengadakan perbincangan bersama BN di peringkat kebangsaan.

“Kerusi-kerusi tradisi ada juga kita akan bertanding kerana pemikiran rakyat sekarang berbanding tahun 2018 memang sudah banyak berubah,” tambahnya.


Ibu bapa di Labuan kena pastikan anak terima vaksin Polio

BANGI, 12 Zulkaedah 1441H, Sabtu – Kementerian Kesihatan Malaysia (KKM) memaklumkan bahawa aktiviti survelan persekitaran untuk virus polio telah diperkukuhkan dengan memperluas lokasi persampelan ke 64 lokasi di seluruh negara, berikutan kejadian wabak polio di Sabah.

Ketua Pengarah Kesihatan Malaysia, Datuk Dr Noor Hisham Abdullah berkata, hasil survelan persekitaran berkenaan, virus polio telah dikesan di dalam sampel air kumbahan yang diambil di Wilayah Persekutuan (WP) Labuan dan disahkan oleh Makmal Rujukan Pertubuhan Kesihatan Sedunia (WHO) di Australia.

Bagaimanapun, katanya, tiada kes di kalangan penduduk Wilayah Persekutuan Labuan setakat ini berdasarkan survelan Acute Flaccid Paralysis (AFP) dan saringan 41 orang kanak-kanak sihat berumur bawah 5 tahun yang dijalankan secara rawak di WP Labuan.

Justeru, demi mencegah jangkitan daripada merebak di kalangan penduduk sekitar, KKM melalui Jabatan Kesihatan WP Labuan menjalankan Kempen Imunisasi Polio di Wilayah Persekutuan Labuan.

“Kempen ini melibatkan pemberian dua (2) dos vaksin bivalent oral polio type 1 dan 3 (bOPV) yang diberikan secara titisan ke dalam mulut dengan menyasarkan semua kanak-kanak berumur bawah 13 tahun di seluruh WP Labuan.

“Semua ibu bapa di WP Labuan perlu memastikan anak-anak yang berumur bawah 13 tahun menerima vaksin oral polio seperti yang dinyatakan, mengikut jadual yang dimaklumkan oleh Jabatan Kesihatan WP Labuan,” katanya dalam satu kenyataan, hari ini.

Dalam pada itu, Dr Noor Hisham berkata, vaksin polio yang diberi secara suntikan dalam bentuk vaksin lima serangkai (DTaP-IPV/Hib) yang mengandungi komponen antigen difteria, tetanus, pertussis, polio dan Haemophilus influenzae type b perlu terus diambil mengikut jadual yang ditetapkan pada umur 2, 3, 5 dan 18 bulan.

Katanya, ia bagi memastikan setiap kanak-kanak dapat dilindungi daripada jangkitan polio secara optimum.

“Vaksin oral polio merupakan pemberian vaksin polio tambahan, bagi memastikan penularan virus polio dapat dihentikan,” katanya.

Pada masa sama, KKM melalui Jabatan Kesihatan Negeri Sabah masih meneruskan Kempen Imunisasi Polio di Sabah.

“Sementara bagi kanak-kanak di negeri selain Sabah dan WP Labuan, ibu bapa perlu memastikan anak-anak mereka mendapat vaksin polio secara suntikan mengikut jadual yang ditetapkan pada umur 2, 3, 5 dan 18 bulan.

“Sekiranya terdapat kanak-kanak yang tercicir suntikan vaksin polio, ibubapa dinasihatkan agar pergi ke mana-mana klinik kesihatan bagi penjadualan semula suntikan vaksin mengikut kesesuaian umur kanak-kanak tersebut,” katanya.


Muhyiddin selesai beri keterangan kepada PDRM berhubung isu fatwa

KUALA LUMPUR, 26 Safar 1445H, Selasa – Bekas Perdana Menteri, Tan Sri Muhyiddin Yassin selesai memberi keterangan kepada pihak polis, berhubung isu fatwa beliau yang mengharamkan mengundi calon Pakatan Harapan (PH) Suhaizan Kaiat, pada Pilihan Raya Kecil (PRK) Parlimen Pulai minggu lepas.

Keterangan Pengerusi Perikatan Nasional (PN) itu, diambil di pejabatnya di bangunan Lembaga Pembangunan dan Pelaburan Malaysia (MIDA) di sini pagi tadi.

Terdahulu, Muhyiddin dilihat memasuki bangunan berkenaan pada jam 9.28 pagi dan meninggalkan bangunan berkenaan pada jam 10.25 pagi.

Muhyiddin hanya tersenyum dan mengangkat tangan isyarat bagus, ketika ditanya pemberita yang berkumpul di bangunan berkenaan sejak jam 9 pagi mengenai rakaman keterangan berkenaan.

Sementara itu, Ketua Polis Negara, Tan Sri Razarudin Husain ketika dihubungi mengesahkan rakaman kenyataan berkenaan telah selesai, dan kertas siasatan akan dilengkapkan dalam masa terdekat sebelum dihantar ke Pejabat Peguam Negara.

“Siasatan dijalankan mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya.

Pada 2 September lepas, Ahli Parlimen Pagoh itu semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa “haram memberikan undi kepada Suhaizan.

”PRK bagi kerusi Parlimen Pulai dan Dewan Undangan Negeri (DUN) Simpang Jeram diadakan susulan kekosongan luar jangka berikutan kematian penyandangnya Menteri Perdagangan Dalam Negeri dan Kos Sara Hidup, Datuk Seri Salahuddin Ayub pada 23 Julai lepas.

Suhaizan menang dengan majoriti 18,641 undi, sekali gus membolehkan parti itu mempertahan kerusi PH itu dengan memperoleh 48,283 undi, bagi menewaskan dua pencabarnya iaitu Zulkifli Jaafar daripada Perikatan Nasional (PN) dan calon Bebas, Samsudin Mohamad Fauzi yang masing-masing mendapat 29,642 undi serta 528 undi. – Bernama


Pemimpin Taliban janji ekonomi Afghanistan akan kembali pulih

KABUL, 24 Muharram 1443H, Khamis – Pemimpin Taliban di Afghanistan memberi jaminan situasi kritikal negara akan kembali pulih meskipun berdepan keadaan ekonomi yang huru-hara selepas selepas penarikan tentera Amerika Syarikat (AS).

Ketua Bank Pusat yang baharu dilantik, menyakinkan semua pihak bahawa sistem perbankan di negara akan kembali beroperasi.

Namun, pihaknya kini sedang memikirkan dana untuk disalurkan ke dalam operasi bank-bank yang terbabit.

Selepas dua minggu pengunduran tentera AS yang mengakhiri peperangan selama 20 tahun itu, Taliban dilaporkan belum menamakan pemerintah terbaharu.

Keadaan menjadi lebih huru-hura apabila penduduk mula memenuhi bank untuk mengeluar wang tunai bagi meneruskan kehidupan

Sementara itu, Televisyen Aljazeera, Qatar pula melaporkan pakar teknikal Qatar telah tiba di atas permintaan Taliban bagi membincangkan semula operasi Lapangan Terbang Kabul yang kini ditutup sementara.

Pada masa sama, negara jiran Pakistan yang mempunyai hubungan rapat pula berharap Afghanistan memiliki pemerintah dalam tempoh masa terdekat. – Agensi


3 penjara di Myanmar huru-hara

YANGON, 27 Zulhijjah 1443H, Rabu – Protes terhadap keputusan Junta menjatuhkan hukuman mati kepada empat aktivis demokrasi di negara itu bertukar ganas di tiga penjara Myanmar.

Tindakan itu sekali gus mengganggu perbicaraan mahkamah dan mendorong pengawal melepaskan tembakan ke arah udara, lapor sumber penjara.

Sumber di penjara Pyay memberitahu RFA, keadaan di penjara kini semakin hura-hara apabila pengawal cuba menghalang bantahan mereka terhadap hukuman mati menyebabkan pihak berkuasa terpaksa menangguhkan perbicaraan.

Jurucakap Persatuan Bekas Tahanan Politik Myanmar Tun Kyi berkata, keganasan berlaku di Penjara Insein Yangon, Penjara Oboh Mandalay dan Penjaran Pyay wilayah Bago.

Ia selepas pengumuman rasmi mengenai hukuman mati terhadap pemimpin veteran demokrasi, Ko Jimmy, Bekas Ahli Parlimen NLD, Phyo Zeya Thaw, aktivis Hla Myo Aung serta Aung Thura Zaw.

Bagaimanapun tiada maklumat lengkap mengenai tarikh sebenar dan kaedah yang akan digunakan dalam hukuman mati berkenaan yang dipercayai akan dilakukan Sabtu ini di Penjara Insein.

“Rusuhan di Penjara Insein adalah paling ganas.

“Keadaan sama turut berlaku di Penjara Mandalay Oboh dan Penjara Pyay sehingga menyebabkan berlaku tembakan,” katanya.

Tun Kyi menambah, seorang tahanan politik di Penjara Insein telah melarikan diri ketika dalam perjalanan ke mahkamah pada 18 Julai. – Agensi


Apa lagi selepas total lockdown?

AKHIRNYA kerajaan mengumumkan total lockdown 2.0.

Secara jujur saya menarik nafas lega walaupun kecewa dengan respond kerajaan ini lantaran ia sudah agak terlambat.

Namun total lockdown tidak menyelesaikan semua masalah yang sedang kita hadapi.

Pengurusan program vaksinasi, sistem sokongan bagi petugas kesihatan dan keselamatan serta bantuan sara hidup bagi golongan yang terjejas merupakan isu yang perlu terus diselesaikan secara bersepadu.

Kita memerlukan beberapa strategi drastik yang mungkin sedikit luar kotak seperti:

1. Meluluskan undang-undang di bawah Ordinan Darurat bagi mewajibkan pengambilan vaksin terutama bagi golongan yang berisiko tinggi.

2. Menyediakan sistem dan infrastruktur bagi pemberian vaksin secara pandu lalu (drive through).

3. Sistem pengangkutan percuma disediakan bagi golongan tua, orang kurang upaya dan sesiapa yang mempunyai masalah pengangkutan bagi menerima vaksin.

4. Memotong 20 peratus gaji para menteri, timbalan menteri dan setiap Ahli Parlimen dan potong 50 peratus gaji/elaun para pengerusi GLC setiap bulan sepanjang total lockdown untuk disalurkan kepada tabung bantuan sara hidup rakyat.

5. Mewajibkan sumbangan korporat dari semua GLC dan syarikat gergasi Malaysia yang disenaraikan di Bursa Saham. Sasarkan jumlah RM10 billion.

6. Mewujudkan tabung mega bencana di peringkat nasional bagi mengumpul crowd funding untuk disalurkan kepada golongan B40 dan para peniaga kecil/sederhana yang teruk terkesan.

7. Gencatan politik total. Para ADUN, Ahli Parlimen dan menteri dilarang menghadiri apa-apa program bersama rakyat termasuk bagi menyampaikan bantuan.

8. Tutup sempadan negara secara total dan kenakan kawalan ketenteraan ketat terhadap semua laluan tikus utama.

9. Tutup semua kilang dan hentikan semua projek pembinaan bangunan/lebuhraya. Wajibkan para majikan membayar kos mempercepat (expedition) dos vaksin bagi para pekerja yang masih perlu bekerja dalam bidang perkhidmatan genting (essential service) negara.

10. Bina sistem giliran kerja yang kurang membebankan para petugas barisan hadapan kesihatan dan keselamatan. Beri elaun khas yang setimpal dengan mereka dan tambah sukarelawan mahir dan separuh mahir bagi membantu meringankan beban tugas mereka.

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)


PM ‘dihentam’ didakwa langgar SOP rentas negeri, ziarah kubur?

BANGI, 19 Muharram 1443H, Sabtu – Baru genap seminggu dilantik menjadi Perdana Menteri, Datuk Seri Ismail Sabri Yaakob hari ini ‘dihentam’ oleh kebanyakan pengguna media sosial.

Ini susulan tindakan beliau pulang ke kampung halaman di Temerloh, Pahang dan menziarahi perkuburan kedua ibu bapa, Allahyarham Yaakob Abdul Rahman dan Allahyarhamah Wan Jah Wan Hamat ketika dalam perjalanan menghadiri beberapa program di Parlimen Bera.

Ternyata tindakan itu mengundang rasa kecewa dan kesal dalam kalangan netizen yang rata-ratanya tidak berpuas hati kerana ia jelas melanggar prosedur operasi standard (SOP) Pelan Pemulihan Negara (PPN) yang masih berkuat kuasa.

“Rakyat tak boleh nak jumpa mak bapa. Ziarah kubur pun tak boleh,” tulis Aripin Mohamed.

“Baru berapa hari jadi PM dah langgar SOP ciptaan sendiri. Tolonglah tunjuk teladan baik sikit, rakyat memerhati,” tegur Muhd Hazim.

“Ismail Sabri Yaakob dah boleh rentas negeri untuk balik kampung, tak payah surat. Ke menteri saja boleh balik rakyat tak boleh,” kata Fathi Afk Pen’Qo.

Netizen turut mempersoalkan perbezaan penguatkuasaan SOP yang dikenakan ke atas rakyat biasa dan golongan menteri.

Malah, segelintir mereka juga menuntut Ismail Sabri memberi kelonggaran kepada individu yang lengkap dua dos vaksin untuk pulang menziarahi ibu bapa di kampung seperti mana kelonggaran diberikan kepada pemimpin negara.

“Bagilah rakyat yang sudah dua dos nak rentas negeri dan daerah. Katanya dah siap vaksin boleh balik jumpa ibu bapa. Jangan biar rakyat marah dengan janji manis,” kata Sarina Jamaludin.

“Harap kerajaan bubar balik SOP ziarah tanah perkuburan sebab kitorang pun nak ziarah kubur arwah bapa. Orang lain pun sama mesti nak ziarah kubur family masing-masing,” tulis Afny Reanne Aryanna Schweitz.

Meskipun begitu, Ketua Pengarah Keselamatan Negara, Datuk Rodzi Md Saad berkata, Ismail Sabri tidak melanggar SOP ketika menziarahi kubur ibu bapanya berikutan tiada secara khusus dalam PPN ketika ini.

Katanya, aktiviti ziarah itu tidak membabitkan kumpulan individu yang ramai dan bukan berlaku setiap hari.

“Saya rasa tidak ada isu berbangkit kerana mereka yang hadir memakai pelitup muka dan menjaga penjarakan fizikal.

“Sebelum ini memang ada SOP ziarah kubur dikeluarkan MKN, namun ia khusus sempena sambutan Aidiladha dan Aidilfitri kerana dikhuatiri berlaku kehadiran pengunjung yang ramai pada satu-satu masa,” katanya.


UEC: Teruk dibidas, Hua Zong minta pertubuhan Cina ‘diam diri’

BANGI, 1 Zulhijjah 1441H, Rabu – Pengerusi Terhormat dan Tetap Hua Zong, Tan Sri Lim Huah Leong menyeru pemimpin pertubuhan Cina untuk ‘berdiam diri’ dalam beberapa isu – ekoran keadaan politik yang sensitif sekarang.

Beliau menggesa, pertubuhan Cina untuk tidak berbincang secara terbuka mengenai Sijil Peperiksaan Bersepadu (UEC), termasuklah isu membabitkan agama, budaya, pendidikan dan kaum.

Dalam kenyataannya, beliau berkata, sebelum ahli politik dapat menyelesaikan persengketaan di antara mereka, pemimpin pertubuhan Cina di seluruh negara tidak perlu membesarkan isu pengiktirafan UEC.

Katanya, pemimpin pertubuhan Cina harus mempunyai ‘deria bau yang sensitif’.

“Janganlah menjadi semut yang terkorban dalam pertarungan antara gajah-gajah,” katanya seperti dilapor portal MalaysiaKini pada 20 Julai lalu.

Beliau menegaskan, situasi politik sekarang tidak stabil dan jika pemimpin-pemimpin pertubuhan Cina berterusan meminta pengiktirafan UEC, mereka akan terjerumus ke dalam perangkap.

Tegasnya lagi, ia sekali gus akan membuka ruang kepada ahli politik untuk mengambil kesempatan, mencipta dan menggunakan imej wira bangsa.

“Sudah berpuluh tahun lamanya UEC tidak mendapat pengiktirafan dan dalam berpuluh tahun dan beberapa generasi ini juga kita hidup dengan baik, kenapa perlu mendesak dalam situasi sekarang yang kacau-bilau, sehingga dipergunakan seperti catur oleh ahli politik,” katanya.

Pada masa sama, Huah Leong berkata, bukan sekadar isu UEC sahaja, para pemimpin pertubuhan Cina di seluruh negara tidak sepatutnya berbincang secara terbuka mengenai isu melibatkan agama, budaya, pendidikan dan kaum dalam waktu yang sensitif ini.

“Biar orang politik selesaikan perbalahan di antara mereka, kita baik diam sahaja,” katanya.

Di samping itu, Huah Leong berkata, masalah COVID-19 belum lagi tamat, justeru adalah lebih baik pertubuhan Cina menggunakan masa yang ada untuk menguruskan hal-hal berkenaan kebersihan mengikut norma baru dan kerja-kerja yang boleh meningkatkan kualiti hidup rakyat.

Pada Khamis lepas iaitu 16 Julai wakil Hua Zong bertemu dengan Perdana Menteri, Tan Sri Muhyiddin Yassin.

Keesokan harinya, Hua Zong telah menyatakan dalam kenyataan akhbar bahawa Muhyiddin secara peribadi mengharapkan kerajaan dapat mengiktiraf sijil UEC.

Dalam masa yang singkat, perkara ini menjadi buah mulut para pemimpin parti politik Melayu.

Susulan itu, Pejabat Perdana Menteri (PMO) mengeluarkan kenyataan untuk menjelaskan bahawa dalam pertemuan dengan Hua Zong, PM tidak mengiktiraf sijil UEC.


BERJASA tawar 7 ciri politik baharu pada PRU15

Oleh Ainul Illia Meor Suzurudin

BANGI, 10 Rabiulawal 1443H, Ahad – Parti BERJASA menawarkan kepimpinan baharu untuk rakyat Malaysia pada Pilihan Raya Umum ke-15 nanti melalui tujuh ciri politik baharu.

Presiden BERJASA, Ustaz Haji Zamani Ibrahim berkata, tawaran ini diberikan hasil mesyuarat khas parti yang telah membincangkan isu-isu politik semasa negara.

Majoriti rakyat Malaysia sudah muak serta bosan dengan situasi politik tanah air terutamanya permainan politik kotor parti- parti yang hanya mementingkan keuntungan peribadi mengatasi kepentingan rakyat dan negara.

“Kini perlu akui bahawa negara ini sedang dirosakkan oleh pimpinan parti politik sedia ada yang korup, rasuah dan tidak berintegriti,” katanya dalam sidang media Jajaran Malaysia Unggul, di sini, hari ini.

Ustaz Zamani berkata, antara tujuh ciri politik ditawarkan BERJASA adalah kepimpinan baharu yang bebas daripada cengkaman budaya politik wang dan kawalan tradisi ‘warlord’.

Kedua, beliau berkata, BERJASA mahu menjadikan Perlembagaan Persekutuan sebagai tiang seri hubungan etnik, ke arah integrasi dan perpaduan nasional, serta menamatkan fenomenna cauvinisme dan rasisme.

Ketiga, mengangkat agenda pemerkasaan orang Melayu dan Bumiputera dalam segenap bidang, demi kestabilan politik jangka panjang, melangkaui sempadan kepartian dan kuasa.

“Keempat, menimbang kepentingan pelbagai kaum secara rasional dan bijaksana, berpaksikan kepentingan negara dan menolak pendekatan populis semata-mata.

“Kelima, BERJASA menawarkan pemimpin bermaruah dan berprinsip, setia pada agama, bangsa dan negara yang dipilih berasaskan kualiti dan kewibawaan. Keenam, bangga dengan identiti watan yang kaya dengan sejarah, nilai dan budaya tempatan yang tersendiri, tanpa perlu tunduk kepada kefahaman dan budaya asing.

“Akhir sekali, ciri politik yang BERJASA tawarkan adalah mengamalkan tingkah laku beradab dan berakhlak mulia dalam usaha mencapai cita-cita politik,” katanya.

Ustaz Zamani menegaskan, BERJASA yakin serta percaya tujuh ciri politik ini bakal memberikan nafas baharu dalam landskap politik negara yang kini telah rosak dan mengalami defisit kepercayaan.

Pada masa sama, beliau turut memaklumkan bahawa BERJASA kini dalam proses rundingan bersama NGO-NGO dan parti-parti alternatif untuk membina sebuah jajaran baharu politik Malaysia.

Katanya, jajaran baharu ini akan membawa bersama harapan rakyat untuk sebuah negara yang unggul dan bermaruah menjelang PRU-15.

“Aspirasi jajaran baharu ini adalah untuk kali ini membawa rakyat bersama pimpin negara. Ini bermakna, untuk menghadapi PRU akan datang kita memerlukan sebuah kepimpinan baharu.

“Kami akan maklumkan perkembangan ini dari semasa ke semasa,” katanya.

Selain itu, sebagai salah satu inisiatif dari BERJASA, Ustaz Zamani berkata, pihaknya juga akan melancarkan dokumen Belanjawan Alternatif BERJASA pada 27 Oktober 2021 iaitu dua hari sebelum pembentangan Belanjawan di Dewan Rakyat.

“Belanjawan BERJASA ini ditunjangi 7 teras utama merangkumi 100 cadangan. Dokumen Belanjawan BERJASA boleh diakses oleh orang awam di laman sesawang BERJASA,” katanya.


Proses pemutihan tahfiz bukti isu keselamatan tak boleh dikompromi

KUALA LUMPUR, 13 Rabiulawal 1445H, Jumaat – Polemik pusat tahfiz negara khususnya berkaitan isu kebajikan, keselamatan mahupun perihal mengeksploitasi pelajarnya sekian lama menjadi debat hangat dan masih belum nampak titik noktahnya.

Malah, saban waktu ada sahaja kisah menyayat hati dan menggemparkan negara yang melibatkan institusi tahfiz dan terkini, kebakaran di asrama lelaki sebuah pusat tahfiz di Kampung Medan Telok Panglima Garang (Kuala Langat) pada Julai lepas.

Biarpun pusat tahfiz ini berdaftar dengan Jabatan Agama Islam Selangor (JAIS), namun insiden seperti ini masih lagi berlaku dan apa yang lebih membimbangkan ialah sekiranya institusi pendidikan tahfiz ini diwujudkan tanpa pemantauan berikutan tidak mendaftar dengan mana-mana pihak berwajib.

Dianggarkan terdapat sekitar 1,000 pusat pengajian tahfiz tidak berdaftar di seluruh negara manakala di Selangor sahaja sekitar 800 tahfiz persendirian tidak didaftarkan, sehingga menimbulkan kebimbangan Sultan Selangor Sultan Sharafuddin Idris Shah yang mahu semua sekolah tahfiz di negeri itu didaftarkan melalui program pemutihan.

Biarpun begitu, timbul persoalan mengapa Selangor masih lagi dibelenggu masalah pusat tahfiz tidak berdaftar yang agak tinggi walhal kerajaan negeri telah pun menambah baik garis panduan yang digunakan dalam program pemutihan bagi memudahkan pemilik mendaftar tahfiz mereka.

Kerajaan Selangor sebelum ini mengambil langkah proaktif sejak tahun 2019 lagi bagi menyediakan garis panduan pemutihan tahfiz dan sekolah agama persendirian yang diluluskan dalam Mesyuarat Jawatankuasa Perancang Negeri Selangor pada Disember 2020 dan mula dikuatkuasakan pada 1 Januari 2021.

Namun, sehingga ke hari ini, usaha tersebut masih lagi belum berkesan menoktahkan kewujudan pusat tahfiz tidak berdaftar dan hasil temu ramah dengan beberapa pakar, mereka berpandangan pemilik pusat berkenaan masih lagi ‘agak berat’ untuk mematuhinya.

PERMUDAHKAN PENDAFTARAN

Pensyarah kanan Fakulti Pengajian Quran dan Sunnah, Universiti Sains Islam Malaysia (USIM), Dr Zainora Daud memberitahu Bernama, syarat, piawaian dan garis panduan yang ditetapkan mungkin sukar dipenuhi menyebabkan pemilik tahfiz gagal mendaftarkan premis masing-masing.

“Contohnya, kos agak tinggi diperlukan bagi mendapatkan kebenaran merancang dan pelan pembangunan diperakui PBT (pihak berkuasa tempatan), jadi bagaimana mereka ini boleh mendaftar kerana kebanyakan pusat tahfiz persendirian dibuka hasil usaha perseorangan serta sumbangan komunti jadi sumber kewangan itu tidak kukuh.

“Kerana itu, keterlibatan pihak berkaitan dalam menangani isu ini sangat penting. Misalnya, di Selangor, kewujudan pusat tahfiz sangat rancak berbanding negeri lain, begitu juga dengan persatuan tahfiznya sangat aktif dan kerana itu proses pemutihan ini (pendaftaran) perlu dipermudahkan,” katanya.

Keperluan untuk garis panduan dalam program pemutihan institusi tahfiz di negeri ditambah baik turut ditekankan Pengerusi Persatuan Institusi Tahfiz Al-Quran Selangor (PITAS) Muhamad Hafiz Muhamad Haneefa bagi membantu kelangsungan operasi tahfiz atau sekolah agama persendirian di Selangor.

Buat masa ini, beberapa pihak termasuk JAIS dan PBT sedang dalam proses menambah baik garis panduan sedia ada bagi membantu memudahkan pemilik mendaftarkan tahfiz mereka.

Antara penambahbaikan itu termasuk mensyaratkan premis tahfiz sekurang-kurangnya mempunyai ciri keselamatan asas termasuk tangga, laluan keluar-masuk serta alat pemadam kebakaran.

“Garis panduan (bagi program pemutihan pendaftaran yang ditambah baik) berada di tahap akhir dan dijangka dibentangkan kepada kerajaan negeri paling lewat pada awal tahun depan (2024).

“Kita harap, bermula tahun depan mana-mana premis tahfiz yang masih belum berdaftar dapat didaftarkan,’’ katanya yang menjelaskan, PITAS turut terlibat secara langsung dalam program pemutihan berkenaan.

MEMPERKASAKAN INSTITUSI TAHFIZ

Bernama turut mengajukan persoalan yang membelenggu pusat tahfiz negara kepada Exco Hal Ehwal Agama Islam, Industri Halal, Infrastruktur Digital serta Pembiayaan Sains, Teknologi, Inonvasi (STI) Selangor Dr Mohammad Fahmi Ngah dan beliau berkata, pihaknya komited meneruskan usaha membantu pendaftaran institusi agama persendirian untuk kekal beroperasi di negeri ini.

Malah, beliau turut memberi jaminan bahawa proses pemutihan tahfiz akan terus dilaksanakan, sekali gus memastikan premis tahfiz di negeri Selangor mematuhi prosedur operasi standard (SOP) serta syarat yang ditetapkan bagi melindungi nyawa pelajar.

Di samping itu, ibu bapa juga diingatkan tidak merisikokan nyawa anak-anak mereka dengan  menyemak terlebih dahulu pusat tahfiz sama ada berdaftar atau sebaliknya dengan JAIS bagi mengelakkan insiden tidak diingini berlaku.

“Kita akan usahakan semua institusi ini berdaftar untuk mudahkan pemantauan dan menyalurkan bantuan. Sekiranya tidak berdaftar, akan berlaku perkara tidak diingini sehingga timbulnya masalah dan kami faham konsep orang berniaga tidak mahu keluar kos tinggi tetapi mahu untung cepat,’’ katanya yang mengangkat sumpah sebagai exco baharu Selangor pada 21 Ogos lepas selepas memenangi kerusi Dewan Undangan Negeri (DUN) Seri Setia dalam Pilihan Raya Negeri (PRN) Selangor lepas.

Proses pemutihan ini juga perlu dilihat dari sudut positif bagi memperkasakan institusi tahfiz di Malaysia dan bukannya untuk menyekat usaha dakwah atau menutup mana-mana pusat tahfiz sepertimana yang didakwa sesetengah pihak.

Sebelum ini, hangat diperkatakan kerajaan Selangor mahu menutup kira-kira 200 pusat tahfiz di negeri itu, namun, dinafikan kerajaan negeri yang menyifatkannya sebagai tidak berasas, sedangkan usaha tersebut adalah seiring dengan titah Sultan Selangor yang mahu institusi berkenaan selamat dan mempunyai pembelajaran selesa.

Menurut Zainora, langkah ini juga seiring dengan Dasar Tahfiz Negara yang memerlukan penglibatan semua pihak dalam menghadapi dan menangani isu serta cabaran semasa berkaitan pendidikan tahfiz berikutan keselamatan dikenal pasti faktor utama diambil kira dalam menangani pusat tahfiz tidak berdaftar.

“Dalam aspek penaziran dan garis panduan, isu keselamatan antara yang penting dan kita mahu pemilik tahfiz bertanggungjawab menyediakan premis yang selesa dan selamat kerana kebanyakannya beroperasi di rumah kedai, tapak pertanian atau kawasan terpencil,” katanya yang juga tidak mahu ada pihak mengambil kesempatan mengarah anak tahfiz mengutip derma.

LAMBAKAN PELAJAR BERMASALAH

Sementara itu, Setiausaha Agung Persatuan Pelajar Islam Selangor (PEPIAS) Nabil Nur Akmal berpandangan, selain memberi penekanan kepada program pemutihan tahfiz, satu garis panduan pengambilan pelajar ke tahfiz atau sekolah agama persendirian perlu dilakukan.

Ini, katanya, bagi mengelakkan wujudnya persepsi negatif kepada institusi berkenaan sebagai tempat pelajar bermasalah semata-mata.

“Antara komponen yang boleh dijadikan sebagai garis panduan adalah potensi intelektual, jasmani dan akhlak pelajar seiring dengan Falsafah Pendidikan Kebangsaan yang masih dirujuk sehingga ke hari ini.

“Kerajaan negeri juga perlu menggesa institusi tahfiz dan sekolah agama persendirian untuk memohon tauliah mengajar bagi guru-guru mereka selain pihak berkuasa perlu melakukan pemantauan terhadap silibus yang dilaksanakan bagi mengelakkan agar tidak berlakunya isu penyelewengan akidah,” katanya. – Bernama


Isu anak Loh: Pemimpin Melayu Islam ada kuasa tapi pilih membisu

Oleh Zuhayati Yazid

BANGI, 2 Ramadan 1443H, Isnin – Pemimpin politik negara dilihat tidak lagi meletakkan agama sebagai agenda utama perjuangan mereka.

Sebaliknya, isu berkaitannya lebih banyak diperjuang oleh rakyat yang memiliki tanggungjawab secara bersendirian.

Pengerusi Pertubuhan Ikhlas, Mohd Ridzuan Abdullah berkata, ia sesuatu yang merugikan kerana kuasa pemerintahan terletak di tangan pemimpin Melayu Islam.

Katanya, sudah menjadi kewajipan bagi mereka untuk mempertahankan sebarang bentuk ancaman khususnya yang memberi kesan kepada akidah seseorang umat Islam.

“Mereka tidak melihat isu agama sesuatu yang penting dan ini terbukti melibatkan kes akidah anak-anak Loh Siew Hong, semua diam membisu seolah-olah tiada apa yang berlaku.

“Sedangkan ini melibatkan akidah, sepatutnya inilah peluang pemimpin-pemimpin kita bersatu menunjukkan kuasa besar kita, selari sebagai Islam agama Persekutuan.

“Namun sayangnya, hanya beberapa orang pemimpin sahaja yang tampil bersuara, selebihnya mereka lebih rela mengambil sikap tunggu dan lihat sahaja,” katanya ketika dihubungi Ismaweb.net, hari ini.

Beliau berkata demikian sebagai mengulas sikap membisu pemimpin politik negara khususnya dalam kalangan orang Melayu melibatkan kes pencabaran pengislaman anak-anak Loh.

Sebelum ini, Loh membuat permohonan membatalkan pengislaman anak-anaknya yang ditukarkan secara sepihak oleh bekas suami.

Pemohonan semakan kehakiman difailkan oleh Loh di Mahkamah Tinggi Kuala Lumpur.

Mengulas lanjut, Mohd Ridzuan memberi amaran supaya pemimpin terbabit berubah kerana rakyat sedang memerhati.

Katanya lagi, jangan sampai rakyat menggunakan kuasa dan hak yang mereka miliki untuk menolak pemimpin seperti ini kerana dilihat gagal membela agama Islam.

“Kalau melibatkan isu perkauman masing-masing berlumba memberi maklum balas tapi melibatkan isu agama seperti ini semuanya takut, inilah hakikat politik sebenar.

“Inilah kuasa yang kita (ada), untuk nilai siapa pemimpin yang boleh diangkat sebagai pemimpin sebenar, selain layak membela nasib rakyat,” katanya.


49,000 pekebun kecil getah terima bantuan khas RM200

BANGI, 21 Ramadan 1444H, Rabu – Dianggarkan seramai 49,000 pekebun kecil getah di seluruh negara akan menerima Bantuan Khas Kewangan Aidilfitri (BKKA), membabitkan peruntukan berjumlah RM9.8 juta.

Kementerian Perladangan dan Komoditi (KPK) dalam kenyataan berkata, sebanyak RM200 akan disalurkan melalui Lembaga Getah Malaysia kepada pekebun kecil getah berdaftar dengan keluasan kebun melebihi 2.5 hektar sehingga 6.0 hektar.

Katanya, penyaluran bantuan itu selaras pengumuman Perdana Menteri, Datuk Seri Anwar Ibrahim pada 29 Mac lalu, berhubung pemberian BKKA sebanyak RM200 kepada 850,000 pekebun kecil getah, pesawah dan nelayan dengan keseluruhan peruntukan berjumlah RM170 juta.

“KPK telah mengambil tindakan bagi memastikan kumpulan sasar yang terdiri daripada pekebun kecil getah mendapat manfaat BKKA.

“Penyaluran bantuan ini akan dikreditkan ke dalam akaun pekebun kecil sebelum atau pada 14 April 2023,” katanya.

Pada masa sama, kementerian memaklumkan, BKKA akan turut disalurkan Pihak Berkuasa Kemajuan Pekebun Kecil Perusahaan Getah (RISDA) kepada pekebun kecil yang memiliki kebun dengan keluasan 2.5 hektar ke bawah.

“BKKA 2023 khusus kepada pekebun kecil getah ini diharapkan dapat meringankan beban pekebun kecil getah di seluruh negara dalam memenuhi keperluan sempena sambutan Aidilfitri yang menjelang tiba,” katanya.


Hanya guru agama lengkap divaksin dibenar mengajar di masjid, surau

MELAKA, 9 Safar 1443H, Khamis – Hanya guru agama, guru takmir bertauliah dan pengkuliah yang lengkap dua dos vaksin sahaja dibenarkan meneruskan pengajian di masjid dan surau di negeri ini secara bersemuka.

Ketetapan itu dimuktamadkan dalam mesyuarat bersama Jawatankuasa COVID-19 Melaka pada minggu lalu.

Mufti Melaka, Datuk Abdul Halim Tawil berkata, keputusan itu sekali gus melarang mereka yang masih belum lengkap menerima vaksin untuk meneruskan tugasan.

“Kita sedang mengenal pasti mereka yang enggan divaksin sebelum mengambil sebarang tindakan termasuk kemungkinan menamatkan tauliah yang diberikan.

“Pihak lembaga masjid dan surau akan menyemak rekod vaksinasi tenaga pengajar melalui aplikasi MySejahtera untuk memastikan mereka mengambil vaksin, kecuali mereka yang mempunyai masalah kesihatan dan disahkan Kementerian Kesihatan Malaysia Malaysia (KKM),” katanya seperti dilapor Sinar Harian.

Beliau berkata demikian dalam program Penyerahan Foodbank Yayasan Pembangunan Ekonomi Islam Malaysia (YaPEIM) dan Kotak Makanan Yayasan Dakwah Islamiah Malaysia (Yadim) di Masjid Al-Wahhab Permatang Duyong, hari ini.

Abdul Halim berkata, bukan hanya guru sahaja, tetapi ketetapan itu turut terpakai kepada jawatankuasa masjid dan surau seperti imam, bilal dan noja, serta guru sekolah agama Jabatan Agama Islam Melaka (JAIM).

“Perkara itu mengambil kira kepentingan awam. Kita juga mensyaratkan agar semua pengerusi lembaga masjid serta surau untuk mendapatkan maklumat guru-guru yang mengajar,” katanya.

Ketika ini terdapat kira-kira 600 daripada 1,300 guru agama bertauliah yang aktif di negeri ini.


Ordinan Darurat perlu dibahas bagi kemakmuran demokrasi

KUALA LUMPUR, 20 Zulhijjah 1442H, Jumaat – Ordinan Darurat yang diisytiharkan atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah perlu dibentang dan dibahaskan dalam sesi Dewan Rakyat, selagi mana Seri Paduka belum memperkenan untuk membatalkan ordinan berkenaan.

Penyandang Kursi Institusi Raja-Raja Melayu Universiti Teknologi Mara (UiTM), Profesor Datuk Dr Shamrahayu Ab Aziz berkata perkara itu termaktub dalam Perkara 150, Fasal 3, Perlembagaan Persekutuan.

“Sekiranya Seri Paduka tidak perkenankan lagi ordinan itu untuk ditarik balik, maka apabila Parlimen bersidang, ia boleh dirungkaikan dan tindakan terbaik adalah dengan membahaskan ordinan ini yang saya fikir boleh menyelesaikan segala kekusutan ketika ini.

“Selain itu perbahasan ini juga boleh mendatangkan kemakmuran kepada demokrasi dan sekiranya perundangan itu diikut, ia akan lebih menunjukkan ketelusan kerajaan,” katanya dalam program Ruang Bicara bertajuk ‘Subplot Ordinan Darurat’ di Bernama TV.

Menjelas lanjut, Shamrahayu berkata Parlimen masih perlu merungkai dan membahaskan perihal Ordinan Darurat ini meskipun ia dijadual akan tamat pada 1 Ogos 2021.

Beliau berkata sekiranya tidak dibahaskan, Perkara 150 Fasal 7 membolehkan Ordinan Darurat ini diteruskan selama enam bulan lagi selepas tarikh tamat pada 1 Ogos 2021.

Dalam pada itu, Shamrahayu berkata teguran Yang di-Pertuan Agong menerusi kenyataan yang dikeluarkan oleh Istana Negara perlu diambil sebagai pengajaran oleh setiap pihak bahawa prinsip Raja Berpelembagaan kini memasuki dimensi baharu.

Menurutnya dalam perkembangan terkini, Seri Paduka dilihat boleh menasihati, memberi amaran dan menyuarakan pandangan baginda kepada pihak kerajaan.

Dalam kenyataan Istana Negara semalam, Al-Sultan Abdullah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat walhal ia belum lagi diperkenan Seri Paduka.

Al-Sultan Abdullah juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan. – Bernama


Terus patuhi SOP hingga imuniti kelompok tercapai

KUALA LUMPUR, 15 Rejab 1442H, Sabtu – Semua pihak termasuk individu yang telah menerima vaksin COVID-19 perlu terus mematuhi sepenuhnya prosedur operasi standard (SOP) sehingga imuniti kelompok tercapai, kata Ketua Pengarah Kesihatan Tan Sri Dr Noor Hisham Abdullah.

Beliau berkata segala pematuhan kepada SOP dan tindakan kesihatan awam wajar diteruskan meskipun aktiviti imunisasi Fasa 1 Program Imunisasi COVID-19 Kebangsaan (PICK) mula dilaksanakan.

Langkah membendung penularan wabak itu termasuk kawalan sempadan antarabangsa, pelaksanaan pelbagai SOP serta aktiviti ujian dan saringan COVID-19 serta tindakan lain akan dinilai dari semasa ke semasa seterusnya dibincangkan bersama dalam Sidang Khas Majlis Keselamatan Negara.

“Keputusan untuk membenarkan pergerakan merentas negeri atau daerah misalnya adalah bergantung kepada penilaian beberapa faktor ini dan ia memerlukan keputusan bersama pihak kerajaan.

“Antara indikator utama yang digunakan dalam penilaian risiko ini adalah situasi semasa kes harian COVID-19, trend dan nilai semasa R-Naught (Rt), trend dan situasi semasa kematian akibat wabak, situasi penggunaan katil untuk kes COVID-19 (di Pusat Kuarantin dan Rawatan COVID-19, hospital, katil Unit Rawatan Rapi serta kes yang memerlukan bantuan pernafasan),” menurutnya dalam kenyataan perkembangan COVID-19 di sini hari ini.

Indikator lain yang turut dinilai ialah situasi semasa petugas kesihatan yang dijangkiti wabak dan aktiviti ujian makmal serta survelan COVID-19.

Sebelum ini, Dr Noor Hisham dilaporkan berkata Kementerian Kesihatan akan mempertimbang kelonggaran merentas sempadan daerah dan negeri jika 70 hingga 80 peratus rakyat sudah diberi vaksin COVID-19.

Fasa 1 PICK, yang bermula 24 Feb lepas, dijangka melibatkan pemberian suntikan vaksin itu kepada sejumlah 30,000 petugas barisan hadapan di seluruh negara. – Bernama


15 PPV di Perak dibuka secara jumpa terus

IPOH, 1 Safar 1443H, Rabu – Program Imunisasi COVID-19 Kebangsaan (PICK) di Perak diperhebatkan lagi dengan pembukaan sebanyak 15 pusat pemberian vaksin (PPV) untuk orang ramai khususnya penduduk setempat mendapatkan suntikan vaksin secara jumpa terus.

Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin berkata PPV yang terlibat adalah Stadium Indera Mulia di sini, Dewan Bandaran Kinta di Batu Gajah, Dewan Tan Sri Ghazali Jawi di Slim River, Dewan Millenium Lubok Merbau di Kuala Kangsar dan Dewan Majlis Perbandaran di Sungai Siput.

“Selain itu, Dewan Mohamed Jamrah, Sungai Sumun di Bagan Datuk, Pusat Latihan Teknologi Tinggi (ADTEC) Taiping, Dewan Permai di Selama, Dewan Bandaran Teluk Intan dan Dewan Bandaran Pengkalan Hulu,” katanya dalam kenyataan menerusi laman Facebook rasminya hari ini.

Beliau berkata PPV lain pula ialah Dewan Merdeka Lenggong, Dewan Serbaguna Gerik, Dewan Dato’ Zainal Abidin Zain di Bagan Serai, Dewan Kerian Permai di Parit Buntar dan Dewan Perumahan Penjawat Awam Amanjaya, Lumut Kiri di Seri Manjung.

Katanya, penduduk yang berusia 18 tahun ke atas boleh mendapatkan vaksin secara ‘walk-in’ atau jumpa terus di kesemua PPV yang disenaraikan kecuali Stadium Indera Mulia di sini dan Dewan Bandaran Kinta, Batu Gajah yang hanya menerima individu berusia 40 tahun dan ke atas secara jumpa terus.

Bagaimanapun, beliau berkata terdapat PPV yang hanya menerima antara 200 hingga 300 orang sehari untuk diberikan vaksin menerusi kaedah itu.

Mengikut statistik perkembangan PICK, Jawatankuasa Khas Jaminan Akses Bekalan Vaksin COVID-19, seramai 1.58 juta jumlah pendaftaran diterima di Perak iaitu 84.9 peratus daripada jumlah populasi dan 1.3 juta orang telah diberikan vaksinasi dos pertama setakat Ahad lepas. – Bernama


Terus ketepi filem Hollywood, Mat Kilau dominasi pawagam seluruh Malaysia

BANGI, 4 Zulhijjah 1443H, Isnin – Selepas 11 hari menemui penonton, filem epik’ Mat Kilau’ terus mendominasi pawagam seluruh negara apabila berjaya meraih kutipan sebanyak RM47 juta.

Pengarah filem Mat Kilau: Kebangkitan Pahlawan, Syamsul Yusof berkata, jumlah kutipan ini bakal mengatasi filem box-office Munafik 2 yang berjaya meraih RM48 juta, kira-kira dua tahun lalu.

“Hilang kata… limpah kurnia dariNya. Alhamdulillah terima kasih semuanya. Majulah filem bangsa dan negara,” katanya katanya menerusi kemas kini yang dimuat naik di Instagram (IG), hari ini.

Pada masa sama, beliau menzahirkan rasa bangga kerana filem tersebut berada di kedudukan teratas sekali gus mengetepikan filem Hollywood lain dalam tempoh dua minggu.

“Filem No 1 Malaysia two weeks in a row. Masih terus mengetepikan filem Hollywood untuk minggu kedua,” katanya lagi.

Sementara itu, GSC Cinemas berkata, filem Mat Kilau sudah pun berjaya memecahkan kutipan filem Munafik 2 yang ditayangkan pada 2018.

“Jumlah kutipan filem Munafik 2 adalah RM37.7 juta pada tahun 2018 menurut laman web Finas di pautan https://www.finas.gov.my/industry-information/top-50-feature-film (https://www.finas.gov.my/industry-information/top-50-feature-film/)

“Kutipan 48 juta (yang dinyatakan Syamsul Yusof) mungkin termasuk kutipan box office negara lain seperti Indonesia, Brunei, Singapura, dan lain-lain,” ciap GSC di laman Twitternya.

Filem Mat Kilau yang mula ditayangkan di pawagam sejak 23 Jun lalu turut mencipta kejayaan dengan mengungguli tempat pertama carta ‘Top 10 Movies GSC’.

Filem yang diilhamkan daripada tokoh sejarah Tanah Melayu itu diterajui Datuk Adi Putra yang memegang watak pahlawan Mat Kilau Imam Rasu atau Mat Kilau.

Filem itu disokong bintang hebat termasuk Wan Hanafi selaku Tok Gajah, Yayan Ruhian sebagai Toga, Beto Kusyairy (Wahid), Khir Rahman (Usup), Fattah Amin (Awang), Johan As’ari (Yassin) termasuk pendatang baharu Ali Karimi sebagai Brahim.

Menelan belanja sebanyak RM8 juta, filem Mat Kilau menjalani penggambaran selama 100 hari dengan sebahagiannya dijalankan di Perak dan beberapa lokasi lain termasuk Pahang, Melaka dan Selangor.


Jangan khianati mandat rakyat demi nafsu peribadi

BANGI, 27 Safar 1442H, Khamis – Kerajaan dipimpin Perikatan Nasional boleh diperkukuhkan sekiranya semua parti politik Melayu, muslim dan pribumi memberikan sokongan serta sanggup mengetepikan kepentingan diri demi agama, bangsa serta tanah air.

Penganalisis Keselamatan, Datuk Dr Ruhanie Ahmad berkata, kerenah untuk menumbangkan PN menerusi omong-omong kosong seperti dakwaan – kononnya sebuah parti tertentu mempunyai jumlah yang cukup untuk membentuk Kerajaan Persekutuan adalah tindakan yang tak perlu dialu-alukan.

“Sebaliknya dalam keadaan negara sedang diancam pancaroba – keadaan yang tidak menentu – COVID-19 ini, seluruh parti politik Malaysia perlu memikirkan soal menyelamatkan nyawa dan kehidupan rakyat tanpa mengira kaum dan agama.

“Jika ini boleh dilakukan ia mencerminkan kesanggupan parti politik Malaysia menerima takdir dan prinsip ketuhanan dalam perjalanan politik negara pada ketika kita dicengkam pancaroba,” katanya menerusi satu kenyataan hari ini.

Dalam perkembangan sama, Dr Ruhanie berkata, penyatuan hati dan jiwa adalah penting untuk menjamin nyawa dan kehidupan rakyat Malaysia.

Justeru, beliau mengajak umat Islam untuk memulakan langkah perjuangan yang selaras dengan ajaran dan tuntutan Allah.

“Hentikan tindakan ugut mengugut antara sesama kita. Mandat politik daripada rakyat jangan dikhianati semata-mata untuk memenuhi nafsu peribadi kerana ia tidak selari dengan prinsip dan tuntutan Allah SWT,” katanya.

Kemelut politik dilihat tidak berkesudahan apabila UMNO baru-baru ini meletakkan syarat baharu untuk meneruskan kerjasama politik dengan kerajaan PN.

Pada masa sama, parti itu juga membuat pertimbangan untuk menarik diri daripada menyokong PN.

Bahkan, sebelum ini, negara dikejutkan apabila Ketua Pembangkang, Datuk Seri Anwar Ibrahim mendakwa sudah memiliki majoriti sokongan Ahli Parlimen dalam Dewan Rakyat.

Bagaimanapun, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sudah menasihati Presiden PKR itu supaya akur dan menghormati proses perundangan seperti termaktub dalam Perlembagaan Persekutuan.


Yayasan Ikhlas akan bina dua Sekolah Agama Rakyat di Sabah

Assalaamu’alaikum warahmatullah

APA khabar semua?

Hari ini adalah 14 Ramadan 1443H, menandakan cepatnya Ramadan akan ke penghujung dan bakal meninggalkan kita.

Apakah agaknya perbezaan Ramadan kita kali ini yang begitu membekas terhadap diri dan pembangunan umat di sekeliling kita.

Saya sebagai Pengerusi Yayasan Ikhlas ingin mengajak tuan-tuan dan puan-puan semua untuk bersama kami membawa perubahan dalam umat kita melalui pendidikan.

Yayasan Ikhlas akan membina dua buah Sekolah Agama Rakyat di Kuala Penyu  Sabah yang bakal memberikan peluang pendidikan agama kepada 420 orang murid daripada 7 buah kampung.

Mari bersama kami,

“Sesungguhnya orang-orang yang bersedekah baik lelaki mahu pun perempuan dan meminjamkan kepada Allah dengan pinjaman yang baik, nescaya akan dilipat-gandakan (ganjaran) kepada mereka, dan bagi mereka pahala yang banyak”. Surah al Hadid, ayat 18

Peduli, Prihatin

Prof Dr Zainur Rashid Zainuddin
Pengerusi Yayasan Ikhlas


Kenyataan Abu Zahar tentang Azam Baki pandangan peribadi: 6 anggota LPPR

KUALA LUMPUR, 5 Jamadilakhir 1443H, Sabtu – Enam anggota Lembaga Penasihat Suruhanjaya Pencegahan Rasuah (LPPR) hari ini berkata kenyataan media yang dikeluarkan oleh pengerusi LPPR Tan Sri Abu Zahar Ujang Rabu lepas berhubung kontroversi melibatkan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki, tidak menggambarkan pandangan sebenar mereka.

Dalam kenyataan yang ditandatangani hari ini, mereka berkata kenyataan Abu Zahar dalam sidang media itu, termasuk kenyataan beliau bahawa tiada perbuatan jenayah dilakukan atau berlaku konflik kepentingan dalam kes itu, adalah pandangan peribadi pengerusi LPPR itu semata-mata.

Dalam persidangan media Rabu lepas Abu Zahar berkata selepas perbincangan panjang lebar susulan perjumpaan dengan Azam Baki pada 24 November, Lembaga itu mendapati bahawa Azam tidak memiliki manfaat kewangan dan atau kepentingan berhubung isu saham yang dimilikinya dan berpuas hati dengan penjelasan yang diberikan Azam.

“Kami sebulat suara ingin menyatakan bahawa anggota Lembaga Pengarah pada mesyuarat itu atau pada bila-bila masa selepas itu tidak menyatakan pendapat seperti yang dinyatakan Abu Zahar.

“Kami juga ingin menyatakan bahawa komen-komen berkenaan adalah pandangan peribadi Abu Zahar sepenuhnya,” kata mereka.

Kenyataan itu ditandatangani oleh Tan Sri Ismail Omar; Datuk Seri Azman Ujang; Datuk Seri Akhbar Satar; Datuk Dr Hamzah Kassim; Datuk David Chua Kok Tee; dan Prof Datuk Dr Mohammad Agus Yusoff.

Tujuh anggota LPPR yang dilantik oleh Yang di-Pertuan Agong itu antara lain memainkan peranan untuk menasihati SPRM berhubung pelbagai aspek masalah rasuah di Malaysia di samping meneliti serta mengesahkan sumber-sumber yang diperlukan oleh Suruhanjaya itu bagi memastikan keberkesanannya.

Menurut kenyataan itu sebelum sidang media berkenaan, ahli LPPR mengadakan perbincangan berasingan dengan Abu Zahar dan mencadangkan supaya perkara itu dirujuk selanjutnya kepada mana-mana jawatankuasa bebas seperti Jawatankuasa Khas Parlimen Mengenai Rasuah dan Panel Aduan SPRM.

“Bagaimanapun pandangan kami tidak dibangkitkan pada persidangan media Abu Zahar. LPPR tidak mempunyai kuasa bagi menyiasat, memandangkan ia dibangunkan sebagai Lembaga Penasihat.

“Kami perlu membuat penjelasan ini bagi menjaga integriti LPPR dan institusi berkenaan,” katanya. – Bernama


Syarikat penerbangan perlu sedia penginapan penumpang terjejas

JOHOR BHARU, 18 Muharam 1444H, Selasa – Syarikat penerbangan perlu menyediakan penginapan untuk penumpang yang terjejas akibat pembatalan penerbangan pada saat akhir, kata Pengarah Pelancongan Johor, Suhairi Hashim.

Suhairi berkata, beliau menerima lapan laporan daripada pelancong yang tidak berpuas hati akibat pembatalan penerbangan pada Sabtu (13 Ogos) antara Johor Bharu dan Jakarta.

Beliau berkata, beberapa penumpang sudah berada di Lapangan Terbang Antarabangsa Senai seawal jam 8 malam pada hari Jumaat (12 Ogos) bagi memastikan mereka tidak terlepas penerbangan yang dijadualkan berlepas pada 11 malam.

“Penerbangan itu dijadualkan semula pada pukul 12 pagi Sabtu sebelum dibatalkan. Beberapa penumpang yang terkandas adalah pelancong yang datang ke Johor dan dalam perjalanan pulang.

“Ini bukan kejadian pertama. Saya menerima laporan sama pada Khamis (11 Ogos) di mana penerbangan yang sepatutnya berlepas pada jam 11 malam telah dijadualkan semula kepada 6.30 pagi Jumaat.

“Orang ramai terpaksa bermalam di lapangan terbang, yang tidak memberikan imej yang baik kepada industri pelancongan di negeri ini,” katanya dalam satu kenyataan, hari ini.

Sementara itu, Ketua Pegawai Eksekutif AirAsia Indonesia, Veranita Yosephine berkata, penerbangan perkhidmatan AirAsia Indonesia QZ 240/241, yang terbang antara Jakarta dan Johor, dibatalkan pada 13 Ogos kerana pesawat memerlukan penilaian jurutera di Jakarta.

“Keadaan itu tidak dijangka dan kami dengan tulus ikhlas memohon maaf atas kesulitan yang menimpa penumpang yang terjejas. Bagaimanapun, keselamatan sentiasa menjadi keutamaan kami dan ini akan sentiasa mendahului jadual kami.

“Seperti biasa, apabila terdapat gangguan penerbangan, kami melakukan segala yang kami mampu untuk meminimumkan kesulitan penumpang kami yang dihargai dan menyediakan pengaturan alternatif untuk membantu penumpang ke destinasi mereka secepat mungkin.

“… termasuk, dalam kes ini, pertukaran penerbangan percuma kepada penerbangan seterusnya yang tersedia dan penginapan hotel semalaman jika penumpang jauh dari rumah.

“Ia bertepatan dengan komitmen kami untuk sentiasa memberikan yang terbaik dari segi perjalanan udara yang selamat, berpatutan dan boleh dipercayai,” katanya dalam satu kenyataan.

Veranita berkata, industri penerbangan global kini mengalami gangguan yang lebih daripada biasa berikutan kesan wabak yang belum pernah berlaku sebelum ini, termasuk masa pendahuluan yang lebih lama daripada biasa bagi penyedia penyelenggaraan pesawat.

“Kami sedang berusaha keras untuk kembali beroperasi seperti biasa secepat mungkin dalam masa terdekat dan berterima kasih kepada tetamu kami atas kesabaran dan pemahaman mereka,” katanya.


Suntikan vaksin COVID-19 ketika Ramadan adalah harus

PORT DICKSON, 9 Syaaban 1442H, Selasa – Suntikan vaksin COVID-19 pada bulan Ramadan adalah harus dan tidak membatalkan puasa, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata Mesyuarat Khas Jawatankuasa Muzakarah Majlis Kebangsaan Bagi Hal Ehwal Agama Islam telah memutuskan perkara itu dua bulan lepas.

“Untuk vaksin COVID-19, kita putuskan dalam majlis fatwa dan juga fatwa-fatwa lama (pernah menyentuh) kalau berkenaan dengan suntikan vaksin, tiada masalah ia dibolehkan.

“Jika kita lihat sekarang, seluruh dunia membenarkan (suntikan vaksin pada bulan Ramadan) dan terbaharu kita menerima pandangan daripada Mufti Besar Arab Saudi (Sheikh Abdul Aziz Al-Asheikh) yang menyatakan keharusan untuk bervaksin sekalipun pada bulan Ramadan dan tidak membatalkan puasa,” katanya kepada pemberita di Kolej Uniti Port Dickson, di sini, hari ini.

Justeru, beliau berkata dengan pandangan Mufti Besar Arab Saudi itu, ia selaras dengan pandangan ahli fatwa di negara ini.

Program Imunisasi COVID-19 Kebangsaan bertemakan “Lindung Diri, Lindung Semua” dilaksanakan dalam tiga fasa bermula 24 Feb lepas dengan Perdana Menteri Tan Sri Muhyiddin Yassin menjadi individu pertama di negara ini menerima suntikan vaksin itu.

Terdahulu, Zulkifli menyempurnakan majlis penyerahan komputer riba kepada 40 pelajar asnaf di kolej tersebut menerusi zakat Tabung Haji (TH) Travel.

Beliau yang merupakan bekas pensyarah di kolej itu turut memberikan kata-kata semangat kepada pelajar supaya terus cemerlang dalam bidang masing-masing dan berbakti kepada negara. – Bernama


Kemerdekaan yang diharapkan demi masa depan watan berdaulat

MARILAH kita mensyukuri nikmat kemerdekaan negara kita bagi tahun yang ke-64. Perjuangan untuk mencapai kemerdekaan sudah pasti menjadi lipatan sejarah dan menjadi rujukan generasi-generasi yang akan datang.

2. Namun, tidak cukup hanya sekadar melaungkan slogan merdeka tetapi Tanah Rizab Melayu yang sudah hilang, masih tidak diganti mengikut keluasan yang sudah hilang itu. Tanah adalah kuasa dan ukuran kekuatan sesuatu bangsa. Oleh itu, tidak hairan jika bangsa-bangsa asing yang datang ke Tanah Melayu dan kemudian diberikan taraf warganegara, begitu bersungguh sungguh untuk memiliki tanah hak milik kekal dan tanah pajakan selama 999 tahun.

3. Kibaran Jalur Gemilang juga tidak cukup, jika ahli-ahli politik muka lama terus rakus dan tamak kuasa serta kering idea dalam membangunkan agenda bangsa. Sistem politik negara diperkosa sehingga ahli-ahli politik rakus berseronok di atas pentas politik yang telah dijadikan ladang kuasa untuk menjadi kaya-raya.

4. Sambutan ulang tahun kemerdekaan juga belum cukup, jika neraca benar atau salah, korupsi atau integriti dikira mengikut neraca pihak yang memerintah. Kes mahkamah yang bertimbun-timbun melibatkan puluhan atau ratusan juta ringgit. Mereka akan dihukum sekiranya berada di pihak pembangkang, namun disucikan jika bertukar menjadi kerajaan.

5. Apa makna kemerdekaan jika rakyat diperbodohkan oleh pemimpin parti yang rakus dan tamak kuasa. Rakyat dididik dengan sikap suka meminta-minta. Sikap suka meminta-minta ini disuburkan oleh pemimpin parti haloba untuk menundukkan rakyat demi mendapatkan undi. Cukup dihulurkan kain pelekat dan wang tunai RM10, undi mereka sudah diperolehi untuk menang pilihanraya dan kelangsungan kuasa.

6. Inikah negara merdeka? Inikah sahaja yang kita mampu lakukan untuk mengisi kemerdekaan? Kita mesti merasa takut dan bimbang. Ini adalah kerana, permainan kuasa politik masa kini, kita sudah boleh membuat satu andaian bahawa masa depan kuasa politik Melayu dan Islam adalah sebagai kuasa politik penumpang dan diperkudakan.

7. Sekarang kita tanya diri kita, adakah kita benar-benar merdeka? Jika benar, kita sudah tidak ada masa dan mesti berani untuk melangkah dan membuat keputusan.

8. Kita mesti mencipta sejarah dalam PRU15 nanti. Letakkan kembali kuasa politik Melayu dan Islam di tangan pemimpin berwibawa dan mempunyai agenda membangunkan watan tercinta. Pemimpin-pemimpin politik lama yang tamak kuasa, mencanang agenda rakyat hanya retorik semata-mata, kering idea untuk membangun negara, berebut kuasa hanya untuk menjadi kaya-raya, mereka ini mesti direhatkan dari arena politik negara.

9. Negara merdeka mesti diisi oleh ahli-ahli politik yang berjiwa merdeka. Mereka yang mempunyai watak negarawan, berwibawa, berintegri tinggi mesti kita angkat sebagai pemimpin untuk membina semula negara yang kita cintai. Ahli-ahli politik ini mampu mengangkat Malaysia menjadi sebuah watan berdaulat yang disegani dunia.

Ustaz Haji Zamani Ibrahim
Presiden BERJASA


Ingkar kuarantin: Polis rakam keterangan Khairuddin, saksi

KUALA LUMPUR, 9 Muharram 1442H, Jumaat – Polis telah merakam keterangan Menteri Perusahaan Perladangan dan Komoditi Datuk Dr Mohd Khairuddin Aman Razali dan beberapa saksi berhubung kegagalan menteri itu mematuhi kuarantin wajib di rumah setelah pulang dari Turki pada Julai lepas.

Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata keterangan Mohd Khairuddin diambil pada 8.30 malam tadi di Bukit Aman bersama beberapa saksi lain bagi membantu siasatan.

Menurutnya proses berkenaan yang dijalankan oleh Unit Siasatan Jenayah Terkelas (USTJ) Bukit Aman selesai kira-kira 11.30 malam tadi.

“Kita sudah merakam percakapan beliau dan beberapa saksi lain. Jika perlu kita akan memanggil beberapa lagi individu bagi membantu siasatan,” katanya kepada Bernama.

Beliau juga berkata setakat ini pihaknya menerima 27 laporan polis dari seluruh negara berhubung perkara itu.

Sebelum ini, Menteri Kanan (Kluster Keselamatan) Datuk Seri Ismail Sabri Yaakob dilaporkan berkata isu mengenai Ahli Parlimen Kuala Nerus itu telah diserahkan kepada polis untuk disiasat.

Mohd Khairuddin dikenakan kompaun RM1,000 pada 7 Ogos lepas atas kesalahan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan), Akta Pencegahan dan Pengawalan Penyakit Berjangkit 1998.

Ketua Polis Negara Tan Sri Abdul Hamid Bador pula dilaporkan mengesahkan pihaknya telah membuka kertas siasatan terhadap Mohd Khairuddin yang gagal mematuhi kuarantin wajib di rumah setelah pulang dari Turki pada 7 Julai lepas. – Bernama


Selamatkan TH, perkukuh bidang kuasa menteri agama

BANGI, 13 Zulhijjah 1442H, Jumaat – Apa jaminan Menteri Kewangan sekiranya Lembaga Tabung Haji (TH) dipindahkan di bawah seliaan Bank Negara Malaysia (BNM), bolehkah fungsi asal agensi itu dapat diteruskan seperti sediakala?

Demikian persoalan diutarakan Ketua Perhubungan ISMA Negeri Johor, Mohd Tahir Hamdan susulan bimbang dengan cadangan terbaharu Kementerian Kewangan.

Beliau menegaskan, TH adalah sebuah institusi yang ditubuhkan bukan sahaja sebagai tempat orang Islam menyimpan wang mereka, tetapi juga satu institusi yang membina kekuatan ekonomi orang Islam.

“Dengan meletakkan LTH di bawah BNM, adakah fungsi ini dapat dimainkan?,” soalnya dalam satu kenyataan, hari ini.

Mohd Tahir turut meluahkan kebimbangan jika agensi itu akan ditadbir urus oleh orang bukan Islam sekiranya berada di bawah BNM.

“Umum mengetahui bahawa kakitangan BNM tidak semuanya orang Islam. Adakah akhirnya TH akan diurus tadbir oleh orang bukan Islam?

“Apakah kepentingan umat Islam dapat difahami dan dijamin jika ianya ditadbir oleh bukan Islam?,” soalnya.

Sebagai alternatif kepada cadangan Kementerian Kewangan, beliau berpandangan bahawa bidang kuasa Menteri di Jabatan Perdana Menteri (Hal Ehwal Agama) yang perlu diperluaskan sebagai asas model negara Islam.

“Sebenarnya di bawah jabatan ini telah lengkap dari sudut perundangan, dakwah dan ekonomi. Ianya boleh menjadi model negara Islam sekiranya diurus tadbir dengan cemerlang oleh orang yang berkelayakan dalam setiap agensi.

“Sebelum negara melaksanakan syariat Islam, hal ehwal umat Islam harus  diamanahkan kepada Menteri Agama. Manakala di peringkat negeri, ianya di bawah bidang kuasa sultan di negeri masing-masing,” katanya.

Beliu turut mencadangkan agar agensi-agensi di bawah Menteri Agama diperkukuhkan, seperti Jabatan Kemajuan Islam Malaysia (Jakim), Yayasan Dakwah Islamiah Malaysia (Yadim), Yayasan Pembangunan Ekonomi Islam Malaysia (YaPEIM), TV Al-Hijrah, Institut Kefahaman Islam Malaysia (IKIM), Yayasan Waqaf, Jabatan Zakat, Jabatan Kehakiman Syariah dan TH.

Justeru, katanya, lantikan Menteri Agama yang profesional dan mempunyai wibawa memperjuangkan Islam adalah sebuah langkah ke hadapan untuk menjayakan agenda ini.

Kementerian Kewangan sebelum ini dalam satu kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam


Bakar al-Quran di Sweden: 3 cedera terkena tembakan polis

STOCKHOLM, 16 Ramadan 1443H, Isnin – Sekurang-kurangnya tiga cedera di bandar Norrkoping, timur Sweden apabila polis melepaskan tembakan ketika bantahan terhadap pembakaran kitab suci al-Quran.

Polis Norrkoping mendakwa pihaknya terpaksa melepaskan tembakan di udara ke arah pihak yang berdemontrasi – atas alasan supaya tidak menyerang pasukan polis.

Khamis lalu, pemimpin berhaluan kanan Stram Kurs, Rasmus Paludan membakar al-Quran di selatan Linkoping, menurut laporan media.

Pemimpin Denmark dari parti sayap kanan itu bertindak membakar senaskah al-Quran di kawasan didiami majoriti penduduk beragama Islam di Sweden.

Paludan dilaporkan melakukan tindakan tersebut di kawasan terbuka dan tidak menghiraukan orang ramai yang membantah perbuatannya.

Demonstrasi berkenaan berlaku di Malmo, Norrkoping and Jonkoping dan ibu negara, Stockholm, menyebabkan 125 buah kenderaan polis mengalami kerosakan selain 34 anggota polis cedera serta 13 orang ditahan polis. – Agensi


M40 terkesan teruk akibat mansuh subsidi minyak masak

Oleh Zuhayati Yazid

BANGI, 22 Zulkaedah 1443H, Rabu – Pemansuhan kawalan harga siling ayam dan telur ayam serta subsidi minyak masak dijangka memberi kesan paling teruk kepada golongan M40, memandangkan mereka tidak menerima bantuan terus daripada kerajaan.

Pakar ekonomi, Prof Dr Abu Sufian Yaacob berkata, golongan pertengahan itu pastinya akan terbeban, apatah lagi bagi mereka yang tinggal di bandar besar dengan kos sara hidup lebih tinggi.

“Keadaan ini akan memberi tekanan berganda kepada rakyat, berikutan bukan sahaja menyebabkan barangan berkenaan meningkat tetapi barangan asas lain juga ikut sama.

“Situasi ini juga dijangka menyebabkan inflasi makanan dengan lebih tinggi di tengah-tengah kemuncak harga komoditi,” katanya kepada dihubungi Ismaweb.net, hari ini.

Beliau berkata demikian sebagai mengulas langkah kerajaan memansuhkan subsidi minyak masak sawit tulen dalam kemasan botol dua, tiga dan lima kilogram bermula 1 Julai ini.

Menerusi pengumuman Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi semalam, kerajaan juga memutuskan untuk tidak meneruskan kawalan harga siling ayam dan telur ayam.

Katanya, langkah itu dilaksanakan bagi memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

Bagaimanapun, menurut Prof Abu Sufian, langkah yang dilaksanakan kerajaan ketika ini seperti ‘tidak kena pada musim’, di mana keadaan rakyat sedang berdepan krisis sekuriti makanan yang semakin teruk.

“Lagi pun rakyat baru bangkit selepas pandemik COVID -19, yang menyebabkan semua pihak terjejas teruk.” katanya.

Beliau bimbang apabila harga barangan diapungkan, ia berpotensi mendorong orang tengah mengambil kesempatan mengaut keuntungan secara berlebihan.

“Situasi itu ternyata memberi kesan kepada golongan bawahan ini yang menambahkan lagi beban terutama isi  rumah yang ramai.” katanya.

Atas dasar itu, beliau mencadangkan supaya kerajaan mewujudkan mekanisme baharu atau sistem yang efektif bagi meringankan beban rakyat, terutama membabitkan barang keperluan asas yang digunakan semua individu.

Pada masa sama, masyarakat juga disarankan untuk mengutamakan produk tempatan sebagai mengelak bergantung kepada produk import supaya pendapatan negara dapat dijimatkan, sekali gus boleh disalurkan semula melalui subsidi kepada rakyat.